Gasteizko euskararen mapa osatzen jarraituko dugu 2019an\nGasteizko Udalak Bai Euskarari Elkartearekin lankidetza hitzarmena sinatzea onartu du Bai Euskarari ekimena Gasteizen garatzeko 2019 urtean. Hitzarmen horri esker, 2018an martxan jarritako ?Lehen hitzak balio handia du? kanpainak jarraipena izango du aurten ere eta Gasteizko euskararen mapan euskararekin konprometitutako establezimenduak, etab. identifikatzen eta zabaltzen jarraituko dugu.\nHitzarmenaren helburua da arlo sozioekonomikoan euskararen presentzia eta erabilera sustatzea:\nbatetik, arlo sozio-laboralean euskararen erabilera sustatzen ari diren establezimenduen eta entitateen ahalegina aitortzea eta haiekin elkarlanean aritzea, erreferente berriak sortuz, eta sare-lana bultzatuz;\nbestetik, hirian inpaktua duten ekitaldietan euskararen presentzia eta erabilera indartzea, batez ere arlo sozioekonomikoari lotutako entitate pribatuek antolatuak direnean.\nGasteizko Udaleko Euskara Zerbitzuak uste du hitzarmen hau tresna baliagarria eta baliotsua dela merkataritzan, ostalaritzan eta zerbitzuen sektorean euskararen erabilera indartzeko.\nLehen hitzak balio handia du\nKontsumoa euskaraz sustatzeko kanpaina da ?Lehen hitzak balio handia du?. Horren helburua da establezimendu eta kontsumitzaile gasteiztarrei bide berriak irekitzen laguntzea, euskara baliatu beharreko aldagai gisa harturik.\nKontsumitzaileak giltzarri dira kanpaina honetan, erronka baita euskaraz dakiten edo-eta ikasten ari diren pertsonak euskaraz kontsumitzera animatzea, lehen hitza euskaraz eginez, Bai Euskarari ziurtagiria duten establezimenduetara bezero berriak erakartzea eta bertan kontsumitzea, eta gainerako establezimenduak euskarak eskaintzen duen balioaz ohartaraztea eta urratsak ematera eragitea. Gasteizko euskararen mapa da proiektu honen muina.


Australiarekin eta Zeelanda Berriarekin merkataritza itunak negoziatuko ditu EBk | Ekonomia | Berria\nAustraliarekin eta Zeelanda Berriarekin merkataritza itunak negoziatuko ditu EBk\nBruselak ez du uste libratuko denik AEBen altzairuaren eta aluminioaren gaineko muga zergez.\nMalcolm Turnbull Australiako lehen ministroa eta Jean Claude Juncker Europako Batzordeko presidentea, joan den apirilean egin zuten bilera aurreko agerraldian. / Francois Walschaerts/EFE\nDonald Trumpek AEBetatik bultzatu duen merkataritza politika protekzionistari kontrako estrategiarekin erantzuten ari da Europako Batasuna. Merkataritza liberalizatzeko itunak sinatu ditu Kanada, Japonia, Singapur, Vietnam eta Mexikorekin, eta orain Ozeaniara zabaldu nahi du zerrenda. Australiarekin eta Zeelanda Berriarekin negoziazio formalak hastea onartu du gaur. "Akordioak gardentasun osoarekin negoziatuko dira, eta espero dugu estatukideek defendatuko dutela gardentasun maila handi hori", adierazi du Jean Claude Juncker Europako Batzordeko presidenteak.\n"Berri ona da […] Dagoeneko gertu gaude baloreetan, eta gure ikuspuntu irekian eta globalean. Elkarrekin, guztiok irabazteko itunak negoziatuko ditugu, geure negozioentzat aukera berriak zabalduko ditugu, aldi berean babestuta garapen jasangarrian ditugun estandar handiak", ziurtatu du Cecilia Malmstrom EBko Merkataritza komisarioak. Ekainean joango da Canberrara (Australia) eta Wellingtonera (Zeelanda Berria), negoziazioak ofizialki hastera.\nKomisarioak gogoratu duenez, bi herrialdeak urrun egon arren Kanadarekin eta Mexikorekin halako merkataritza harremana du EBk haiekin. Gainera, Ozeaniako bi herrialde garrantzitsuenen bidez espero du EBk sarbidea izatea TPP Pazifikoko merkataritza itun berritua sinatu duten beste herrialdeetara.\nAEBekin, negoziazioak gaizki doaz\nBaina EBren arazoa da Pazifikoan irabaz dezakeenak ziur aski ez diola konpentsatuko Atlantikoan gal dezakeena. Izan ere, Malmstromek berak onartu du gauzak ez doazela ongi AEBekin altzairuaren eta aluminioaren gaineko muga zergen harira hasitako negoziazioetan. Maiatzaren hasieran, beste hilabete batez luzatu zuen Trumpek EBren inportazioak arantzelez salbuesteko agindua, baina azken aldia izango zela esan zuen. "Ez dut uste salbuespena luzatuko dutenik", onartu du Merkataritza komisarioak. Hainbat aldiz hitz egin du Wilbur Ross AEBetako Merkataritza idazkariarekin, eta hark uste du EBren negoziaziorako eskaintza ez dela nahikoa.\nHorrek eragingo luke EBko enpresek AEBetan saltzen duten altzairuak %25eko muga zerga ordaindu beharko duela, eta %10ekoa, berriz, aluminioak. Europako Batasunak AEBetako hainbat produktu ikonikoren gaineko muga zergekin erantzuteko asmoa du. Besteak beste, Harley Davidson motorren eta bourbon whiskiaren inportazioak zergapetuko ditu Bruselak.


Gure aitak | Iritzia | Berria\nGure kulturaren transmisioa etenez josita dago. Aitak hil ditugu orain arte, orain ama batzuk ere bai. Baina aita edo ama hiltzea beraien bideari jarraipena emateko modu bat ere bada».\nLorea Agirrek Elgoibarren antolatu ziren Euskara ala ezkara jardunaldietan esandakoen oihartzuna dakart orriotara. Haren arabera, kultur transmisioa ez da goitik behera datorkiguna bere horretan hartzea. Aitzitik, aurreko belaunaldiari arrazoi ezberdinak medio kontra egitea ere bada; jasotakoa bide berrietarantz eramatea. Hala egiten ez dugunean, iragana existituko ez balitz bezala dena hutsetik behin eta berriz asmatzen gabiltzala dirudi, azken finean aita bera edo ama bera behin eta berriro hiltzen, eztabaida berdinetan gotortuta.\nHitzaldietan hitz bakar bati ere ihes egiten utzi nahi ez eta koadernotik burua altxatu gabe idazten ditudanek zer hausnartua eman ohi didate. Eta, hain zuzen ere, burua altxatzeko keinu horretaz hitz egitera nator. Ostruka izateari utzi, eta euskal kultur mugimenduaren baitako panoraman «hemen nago» nerabe (eta askotan herabe) samar bat ahoskatzean gertatzen denaz, gerta daitekeenaz, edo, agian hobe, pertsonalki gertatu zaidanaz, bizi dudanaz, eta sistemikoki zaigunaz edo dugunaz. Aita biologikoez baino, aita kulturalez hitz egitera nator.\nIgaro da denbora bat gure mundutxo honetan gure lekutxoa egin nahian hasi ginenetik. Denbora hau, kalkulatzekotan, denbora unitateekin baino gure bizipenen intentsitatea neurtuz kalkulatu beharko litzateke. Ohartzerako, aspalditik miresten genituen izen handiak, hedabideetan nahiz pasioz irentsi genituen liburu, film eta diskoetan agertzen ziren dinosauro erraldoiak, gure ondoan egon zitezkeen edozein testuingurutan; barra baten ertzean tripak nahastuta zeuzkatelako kamamila bero bat hartzen edo komuneko ilara batean zain. Ohartzerako, gu bezain humano bihurtu ziren, gu bezain hezur-haragizko, ile urdinen bat gorabehera.\nGuk, bitartean, nahiko lan genuen izen handi horiekin izandako lehen elkarrizketetan ahotsaren dardara disimulatzen, behetik gorako angeluari esker, beste norbaiten ahotan hutsalak irudituko litzaizkigukeen hitzek diskurtso interesgarri eta egoki egituratuen enkantua izango zuten haienetan. Posible da monosilaboekin erantzutera mugatu izana, buruarekin haien esaldi bakoitza baieztatzera.\nEz dakit beraiek ohartuko ziren gure arteko parez parekotasunik ezaz, hankapeko aldareez eta hara iristeko bideko eskailera pikoez. Esango nuke batzuk behintzat baietz, are gehiago, batzuen gozagarri ere izango zirela. Zenbaitek gomendio zerrenda eternoak kateatuko zituzten elkarren jarraian; «kantatu ezan ozenago!»-tik hasi eta «zure azken artikuluan...»-era, alorrez alor.\nGeroago etorriko ziren inork eskatu gabeko aholku orokorragoak ere. «Ondo ari zarete, baina...», «potentzial handia daukazuela nabari da, baina...». Eta, nola ez, baina horien atzean ezkutatzen den guztia. Pentsa, entzundakoak entzunda, zeintzuk esango zituzten gure bizkarrera, edo are, zeintzuk utziko zituzten pentsatu arren esan gabe. Pentsatu eta esaten ez diren gauzak, badakizue.\nGerta liteke norabait batera joateko edozein parkinetan hitzordua jarritakoan sekula gidari joaten ez uztea: ez zaie burutik pasatu ere egingo zure kotxean, zure ondoan esertzea. Eta zer esan beraien aurrean kontsumitutako pintxo-garagardo-mentapoleoei buruz? Zu egoskortu ezean, ezin izango duzu bat bera ere ordaindu, diruzorroa ateratzerako aurreratuko baitzaizkizu, presaka. Edo autonomo egitean hilabete bukaerako diru kontuak nola egin azalduko dizute, edo zure manager edo ordezkariaren rola hartu eta zure ordainsariak antolatzaileekin negoziatzeko zilegitasuna sentituko dute... Laguntzeko prest beti, susmagarria suerta daitekeen gehiegizko aitakeriaz.\nJende interesgarri gehiago aurkeztuko dizute gero, kultur programatzaileak, idazle kontsakratuak, editore zorrotzak... hortxe dituzu, gurtu beharreko aita gehiago zure bildumarako. «Horrelako espazioetan zaudenean aprobetxatu jendearekin hitz egiteko, jendea ezagutzeko...» esango dizute, «garrantzitsua da, etorkizuneko proiektuetarako zurekin konta dezaten». Aldiro bi musu eman beharrak gogaituko zaitu, edo bi musu jaso beharrak, gehienetan guztiz protokolario eta kasu bakan batzuetan oraindik orain likitsegi suertatzen zaizkizun bi musu horiek.\nGogorra da beste norbaitekin horrela jokatuko ez luketela ohartu eta onartzea: beste norbaiti hitz egingo ez lioketen bezala hitz egiten dizutela, begiratu... Mutil gazteekin nola jokatzen duten aztertzen hasiko zara orduan, edo beraien adin bueltako gizonekin zein jokabide dituzten, bestela. Hasteko eta behin, eskua luzatuko diete aurkezpen gisa, ilustreei lustrea eman, koipeak irrist egiteraino, edo, batek daki, parez parekoago sentitzen dituztenei egurra banatu, agian.\nEsker txarrekoa izan naiteke, eta barkatuko didazue, edo ez. Neska gazte sortzaileak ez gatoz baimen eske. Bide berriak trazatu nahi ditugu, eta erratzeko, hanka sartzeko, aukera nahiz arriskua nahi dugu, merezi dugu, bere garaian zuek izan zenuten moduan.\nKariñoz, errespetuz eta miresmen osoz, baina... Baina horren atzean ezkutatzen den guztiarekin, hil ditzagun aitak.


10 lagun daude Arantzazu Santutegia hotelean, Osakidetzaren zaintzapean — Berbia\n10 lagun daude Arantzazu Santutegia hotelean, Osakidetzaren zaintzapean\nCovid-19a duten gaixo asintomatikoei berrogeialdia pasatzeko eskaintzen zaien lekua da\nArantzazu Santutegia hotelean 45 gela prestatu dituzte COVID-19 gaitza asintomatikoki pasatzen ari diren herritarrentzako, bereziki atzerritik etorritako turistentzako. Abuztuaren amaierara arte emango du zerbitzu hori.\nLehen gaixoak larunbatean etorri zirela adierazi digute hoteleko arduradunek. Zarauzko kanpinean egon ziren bi holandar jaioterrira itzuli dira dagoeneko, PCR probak negatibo emanda, itzultzeko baimena eman baitzieten osasun arduradunek. Une honetan, 10 lagun daude gela banatan isolatuta. Hoteleko langileek ez dute inolako harremanik egoiliarrekin. Iritsi aurretik gela prestatu eta gelako oinarrizko garbitasuna egiteko materiala uzten dute. Jatekoa kanpotik, catering bidez ekartzen du Osasun sailak eta hoteleko langileek gela atarian uzten diete. Gaixoak ate ondokoa hartu eta uztera bakarrik irten daitezke gelatik. Behin gaixoak joan ondoren, orduan bai, protokolo berezi bat jarraituz gelak sakonki garbitzen dituzte hoteleko langileek.\nOsasun sailak mediku eta erizain bana jarri ditu hotelean ostatu hartu duten gaixo asintomatikoak zaintzen. Etxean berrogeialdia pasatzeko zailtasunak dituzten edo turismoa eginez Euskal Herrian dauden gaixo asintomatikoei eskaintzen zaien bitartekoa da Arantzazu Santutegia hotelean geratzea. Aurrez, Derioko seminarioa izan zenekoa ere antzeko zerbitzua emateko prestatu zuen Osasun Sailak.\nArantzazu Santutegia hoteleko instalazioak ostiralean ireki ziren. Taberna eta jatetxea publiko orokorrari zabalik dago eta bertako arduradunek kudeatzen dute, betiko moduan, eta hotela berriz, Osasun sailak, esan bezala.


Gaiak – Page 4 – Mediateka\netxeko lanak [17 resultados]\nD-003 A02 bizimodua Etxeko lanen banaketa: nork, zer eta noiz egiten zuen.\nD-003 A08 karea - meta - nekazaritza: meta Etxeko lanak. Artoa zuritu, bereizi eta errotara eraman irina egiteko. Patatak, artoa, erremolatxa eta ilarrak erein eta jaso. Kisulabean (karea egiteko labea) harria errez kisua nola egiten zuten ongarri moduan erabiltzeko. Belarra segatu eta metak egin. Iratzea negurako prestatu. Neguko elurretan txoriak harrapatzen eta bola gerratan zein ongi pasatzen zuten.\nD-028 A05 Lana baserritan egiten zen. Inguruan Berako galdategiaz gain ez bait zegoen bestelako lantegirik. Lanak, etxekoa, mendikoa, gaztainak eta esnea saldu eta horrelakoak ziren. Etxe bakoitzean bazeuden behi batzuk eta saltzen zuten esnearekin egiten zen gurina, "Fersa" eta "Dulcinea" izena zutenak. Agurra.\nD-051 A01 nekazaritza: baratza Udazkeneko lanak: iratze eta lizarrak mozten zituzten ardiei neguan bazkari gisa emateko. Baratzean babak, ilarrak, indabak, azak eta barazki asko landatzen ziren. Sagarrak bildu eta pilatan jarri. Abereak oihanean egoten ziren. Mezara orain baino gehiago joaten ziren.\nD-051 A02 elikadura: gaztainak - erregu Gaztainak bildu, bereiztu eta saldu egiten zituzten. Erregu hitzaren azalpena: neurri mota bat.\nD-064 A05 Etxeko eta baserriko lanak: txerriak, gaztainak, ardiak, ikatz egitea.\nD-068 A02 Etxean lan handia zuen: senideak zaintzen, txerriak bazkatzen, behiak jezten. Lanak denen artean banatzen zituzten, goizean nagusiak hasten zirelarik besteak eskolara joateko.\nI-001 A01 Etxeko lanak: udakoak (belarrak, lurra jorratu) eta negukoak: emakumeek etxeko lanak egiten zituzten: garbitu, josi, plantxa. Ukuilua anaiek garbitzen zuten. Plantxatzeko lurrinezko plantxak erabiltzen zituzten, egur ikatzarekin.\nI-001 A03 Zituzten soroak. Berdin mutilek zein neskek egiten zuten belar lana. Etxeko lanak amak eta berak egiten zituzten.\nI-001 B05 negua Elurra egiten zuenean emakumeek etxea garbitzen zuten, josi, plantxatu ... Gizonek aziendentzat jana ekarri behar zuten.\nI-019c B11 abeltzantza: abereak Etxeko abereei buruz hitz egiten dute: behiak. Jezteko lana. Belarretako lana.\nIR-010 A02 Eskola utzi eta gero, etxeko lanak egin zituen: abereak zaindu, ereitea: garia, oloa, garagarra eta babak.\nM-001 A01 bizimodua - lana: gizon/emakumeen lana Aurkezpena. Emakumeak lan asko egin du etxean bai umeak zaintzen baita abere eta belar lanetan ere. Gizonek Urdiainen fabriketan egiten zuten lan. Baina jornala baxua zen eta emakumeek aldi berean, gizonek baino lan gehiago eginez ibiltzen ziren umeak zaintzen, behiak, txerriak eta etxeko lan guztiak aurrera atera beharrez.\nM-005 A03 nekazaritza: alor-lanak Gazte denborako garaiak gogorrak ziren. Alorrean aritzea zen gogorrena, goiz-goizetik gaueraino. Garaiaren araberako beste lanak: udan, uzta bildu garia, artoa, patata, babarrunak. Udazkenean erein eta uztailean biltzen hasten zen. Dena eskuz egin behar zen igitaiarekin. Pilak egin eta taxutu. Larrainera eraman eta idiekin egun osoan bueltaka egon ondoren haizeaz baliatuz, garbitu egiten zen. Garia soberan bazegoen saldu egiten zen. Aziendarekin, behiak, behorrak, ardiak eta txerriekin konpentsatzen zen pixka bat dirua, bestearekin ez baitzen dirurik lortzen.\nSR-009 A07 bizimodua Bere anaia Gerrara joan zen eta berak egunez soroan egiten zuen lan eta goiz eta gauean ardiak jeztera mendira joaten zen. Zaku patatak ere berak eramaten zituen bizkarrean. Bere anaiak ardiak mendira eramaten zituenean, janaritzat zuen ogia bidean jaten zuen eta gaua bitartean besterik ez zuen. Gauean amak pertza bat indaba gorri jartzen zion. Gero ardiak saldu zituzten. Etxea garbitu gabe, erratza hartuta basoa garbitzera joaten ziren, orbelketara. Bazkaltzeko urdaia gerrenean sartuta, erre eta jan egiten zuten. Gauen etxera joan plater handi bat patata eta tomateren bat jan eta korrika arrosariora joaten ziren. Anaia Gerrara joan zenean, goizeko ordu batean gurdia hartu eta mendira egur bila joaten zen bera. Eguerdian gurdia bete eta etxera bueltatzen zen. Udan belarrak mozten zituzten. Sagar erreak eta mizpirak saltzen.\nI-024 A04 Bera herrian egon da beti. Ama bertakoa zen eta aita Astizkoa. Etxeko lanak gogorrak ziren, artoarena, batez ere. Patata, garagarra, artoa etab. ereiten zuten.\nI-004 B10 kontakizuna - herrimina Herria oso leku politean dago. Herrimina izaten du, beti bilatzen du antzeko paisajea, baina Nicaraguan ez dago. Han dena basatiagoa da. Ez dago ardirik, behiak bai. Autoak ere badira, baina ez hemen beste. Berak behiak jezten badaki baina ez ardiak. Litro asko jetzi zituen gaztetan. Orreagaren esperientzia abere eta etxeko lan kontuetan. Bere azken esperientzia kontatzen du. Gustatu egin behar zaizu lan horietan aritzea.


Irabazleak 2017 – Premios a la Innovación Alimentaria de Euskadi.\n2017ko irabazlea Enpresa Berrikuntza kategorian\nNabarmentzekoak dira kontsumitzaile eta ostalarien artean egindako azterketa antropologikoak, neuromarketineko azken teknologiaz egindako ikerketak, Espainiako Estatuko lehenbiziko dosi bakarreko ontziratzeko makinaren instalazioa, Nespressorekin bateragarriak diren kapsulen lehenbiziko instalazioa, eta kapsuletan teknologia farmazeutikoa erabili izana bezeroei zapore desberdinetako kafeak eskaintzeko.\nHorri guztiari esker, Estatu osora hedatu du marka, eta bigarren kafe operadore bihurtu da, sektoreko multinazionalen atzetik.\nEzaguna da Angulas Aguinaga enpresa, produktuetan egiten dituen berrikuntzak direla eta. Oraingo honetan, honegatik eman zaio saria enpresa horri: prozesuak berrantolatzeko moduagatik. Bi zutabe hauek izan ditu oinarri enpresaren filosofia berritzaileak: berrikuntza eta pertsonak. Horrez gain, kontsumitzailea bihurtu du bere estrategiaren ardatz, eta nabarmen ahalegindu da nazioartean erreferentzia bilakatzen.\n“Elikagaien sektorea kontsumitzailearen zerbitzura jartzeko iraultza” bultzatzen dute Angulas Aguinagak martxan ipini dituen ekimenek. Estrategia berri hori hasia da lehen fruituak ematen, eta nabarmen hazi da jarduera.\nHorrenbestez, % 10 baino gehiago igo du fakturazioa, 85 enplegu berri sortu zituen 2017an, eta marka berri bat (azken 17 urteotako lehenbizikoa) plazaratu zuen arrainen sektorean.\n2017ko irabazlea Merkatu Berrikuntza kategorian\nNegozio eredu berri bat ari da bultzatzen ARAEX Grands 2011tik, eta 2017an biltegi logistiko zentral bat zabaldu zuen Gasteizen, onlineko plataforma batekin batera. Biltegiari eta plataformari esker, transakzioak egiten ditu, eta bezeroei zerbitzua ematen, “business to business” ereduaren bitartez.\nHortik sortu da VINOTEKA, Eroskiren Ardo Kluba, ARAEX Grandsen negozio unitate berria eta ekimen esklusiboa Estatuko txikizkako salmentaren alorrean.


Lehen lerroko zerbitzua, herritarrengandik inoiz baino gertuago – Irunero\nUrtebete den honetan COVID-19 pandemia zela-eta alarma egoera deklaratzeko dekretua argitaratu zela, Udaltzaingoko ordezkari Cristina Labordak hamabi hilabete hauetako lanaren errepasoa egin eta Udaltzaingoaren eta Babes Zibilaren jardunaren balantzea egin du, Udaltzaingoko buru Juanjo Aizpiolearekin eta Babes Zibileko arduradun Emilio San Juanekin batera.\n“Aurten, are gehiago, ikusi da ezinbestekoa dela zerbitzu publikoak herritarrengandik gertu egon daitezen krisialdietan. Bada, Udaltzaingoa eta Babes Zibila funtsezkoak izan dira irundarren beharrei erantzuteko. 2020ko martxoan, egun batetik bestera, dena aldatu zen, eta, ordutik, dena eman dute, arazoak konpontzeko, etxetik atera ezin ginenean batzuei konfinamendua eramaten laguntzeko eta, batez ere, fase honetan, ezarritako segurtasun neurriak betetzen direla zaintzeko”, nabarmendu du ordezkariak.\nCristina Labordak azaldu duenez, administrazio eskudunak (Estatua edo Eusko Jaurlaritza) kaleratzen zihoazen eta aldizkari ofizialetan indarrean sartzen zihoan araudia izan da beti Udaltzaingoaren erreferentzia. Udaltzainek, Ertzaintzarekin koordinatuta, esku hartzeko irizpide horiek aplikatu dituzte, eta segurtasun arrazoiak direla medio COVID-19aren ondorioei aurre egiteko ezarritako neurri guztiak bete zitezen zaindu dute.\nOrain arte, osasun agintariek ezarritako neurrien kontura baino ez, udaltzainek 2.695 akta hasi dituzte; besteak beste, maskara oker erabiltzeagatik eta edukiera eta mugikortasun murrizketak urratzeagatik. “Zigorra azken pausoa da. Kopuru hori alde batera utzita, ordea, bada nabarmendu nahi dudan lan itzel bat: egunero-egunero kale, plaza eta parkeak ibiltzea, herritarrei araudia gogorarazteko eta neurriak betetzen direla, kalean edaten ez dela eta abar ziurtatzeko eta, batik bat, pandemia honi irabaztea denon lana dela eta gutako bakoitzak normaltasunera lehenbailehen itzultzen lagundu dezakeela ohartarazteko”.\nUdaltzainek hilabete hauetan egin duten lanaren barruan, azpimarratzekoa da hasiera batean espazioak sortzen zihoazen neurrietara egokitzeko (besteak beste, gel hidroalkoholikoa banatzeko euskarriak instalatzeko eta maskarak banatzeko) egindako lana eta konfinamendua arintzeko prozesuan oinezkoentzako eremuak sortu eta behar bezala seinaleztatzeko eta, horrela, distantzia gordetzeko neurriak betetzen laguntzeko egindakoa.\nBabes Zibileko boluntarioak udaltzainen funtsezko aliatuak izan dira hilabete hauetan Irungo kaleak ibiltzeko. “Baliteke boluntario taldearen presentzia ohikoagoa izatea Bidasoa ibaiak gainezka egiten duenean edo ekitaldiren bat antolatzen denean. Haien lana funtsezkoa da, eta halakoxea izan da oraingoan ere.Hasiera-hasieratik, lehen lerroan izan dira. Inoiz ez genukeen pentsatuko egin duten lana beharrezkoa izango zela, baina hil ala bizikoa izan da: konfinamendua indarrean zegoen bitartean etxeetara elikagaiak eramatea, espazio publikoen garbiketa areagotzea eta are etxetik atera ezin ginenean txikiei urtebetetzea zoriontzea”.\nBabes Zibileko boluntario taldeak pandemiaren lehenengo hilabeteetan lan egin zuen batez ere, konfinamenduan: 75 urtetik gorako 81 adinekori erosketak etxera eraman zizkien; Irun erdialdeko eta Dunboako anbulatorioak, eskualdeko ospitalea eta Udaltzaingoaren bulegoak garbitzeko eta desinfektatzeko 245 jarduketa egin zituen; eskola materiala helarazteko 300 pakete banatu zituen; eta etengabeko beste lan batzuk egin zituen, hala nola azoka txikiko edukiera kontrolatzea eta konfinamendua arintzeko prozesuaren hasieran maskarak eta gel desinfektatzailea banatzea. Horiek horrela, guztira, 1.067 jarduketa egin ditu; tartean, 225 haurren etxeetara joatea haurrak kaletik zoriontzera.\nCristina Labordak eskerrak eman ditu “oso testuinguru zailean egindako lan guztiagatik. Kaleko zerbitzu publikoa garen aldetik ahalik eta gertuen egoten saiatu gara, arazoak konpontzeko eta ondorio larriagoak saihesteko. Pandemia ez da bukatu, baina, eta, irundarren laguntzaz, gehien behar dutenei laguntzen jarraituko dugu”.\nPosted in LABURREANTagged Babes Zibila, irun, irunero, Pandemia, Udaltzaingoa


Arditurriko erromatar meatzeak - Wikipedia, entziklopedia askea.\nArditurriko erromatar meatzeak\nArditurriko erromatar meatzeak goi inperio garaitik 1984 arte ustiatu dira. Ustiaketak Aiako harriko granitozko mendigunearen aureola metamorfikoarekin lotuta daude; Arditurrikoekin batera, Gipuzkoako Irun eta Oiartzungo udalerrietan eta Nafarroa Garaiko Bera eta Lesakan, meatze-esparru asko ezagutzen dira mendigunean. Aiako harriko meategiek Oiasso erromatar civitas-ak meatze-eremu bat zuela pentsatzearen aukera ematen dute.\n2 Esku-hartze arkeologikoak\n3 Meatzen testuinguru kronologikoa\n4 Ustiatutako materiala\n6 Mineralak tratatzeko prozesuak\n7 Erromatarren meatze-ustiapenerako teknikak\n7.1 Torrefakzio metodoa\n7.2 Cuniculus teknika\nAiako harriko erromatar meatzaritza 1804an ezagutarazi zen; Johann Wilhelm Thalacker ingeniari alemaniarrak, Karlos IV.a erregearen mandatuz, Oiartzungo Jose Antonio Seinen Arditurriko meategiak bisitatu zituenean, haiei buruzko txosten zabal bat idatzi zuen. Txosten hartan mende luzeetan ia aldatu gabe egon ziren 40 galeria eta 82 putzu deskribatu zituen, eta, meategiaren garrantziari zegokionez, Cartagenakoen, Rio Tintokoen edo Las Medulas-ekoen parean jartzen zituen Arditurrikoak. \n1908an, berriz, Francisco Gascue Murgak, Arditurriko ingeniariak, idatzitako artikulu batean aipatu zuen Arditurrin 15-18 kilometro arteko erromatar galeriak zeudela eta deskribatu zituen.\nGeroko meatzaritza lanekin erromatarrek egindako pasabideetako asko hondatu egin ziren, zabaldu egin zituzten lana errazteko, eta, meatzaritza-teknikak aldatu ahala, aire zabaleko ustiaketa ere izan zen.\n1983-87 artean izan ziren lehen esku-hartze arkeologikoak Arditurrin. 1983an 9 erromatar galeria katalogatu zituzten, 1984an hiru galeria galdu baziren ere itxierarekin batera; 1987rako Arditurri eta inguruko beste ustiaketa batzuk aztertuta (Altamira, Zubeltzu, Oiakineta eta Belbio) erromatar meatzaritzako 22 unitate aurkitu zituzten.\n1996an zundaketa arkeologiko txikiak egin ziren, 1 m x 1 m-ko katak, galerien barruan metaturiko betegarrietan. Laginen bidez, analisi tipologikotik lortutako kalkulu kronologikoak baieztatzeko informazioa lortu nahi zen. Egindako zundaketek emaitza positiboak eman zituzten, eta, ondoren, garrantzi handiagoko esku-hartze arkeologikoak egiteko bidea prestatu zuten.\n2000-2004 aldian Aiako harriaren natura parkearen deklarazioan jasotako eremuko meatze-baliabide guztiak aztertu ziren, eta elementu arkeologikoak ondare-balorazioaren ikuspegitik aztertu ziren, bai babesteko, bai epe luzeko ekintzetan balioa emateko.\nEmaitzen alderdirik garrantzitsuena Aiako harriko mendiguneko ustiapenak bilduko lituzkeen erromatarren garaiko meatze-esparrua izan zen. Gipuzkoako Irun eta Oiartzungo udalerrietatik hasi eta Nafarroako Bera eta Lesakara, bertan behera utzitako meatze-barruti asko ezagutzen dira. Erromatarren garairako, meatze-esparruaren egoitza Oiasso izango zela pentsatu da.\nLaugarren eta azken fasearen eszenatoki nagusia Arditurriko meatze-barrutia da. Bertan sozializazio-plan bat jarri da abian, besteak beste, meategi nagusia jendearengana iristeko gaitzea, interpretazio-zentro bat jartzea eta jarduera-programan integratutako ikerketa arkeologikoen plana egitea. Honen emaitza Arditurri. Meazuloetan barrena izango da.\nArditurriko meatze-barrutiko esku-hartze arkeologikoak hasi zirenetik adibideak gehituz joan dira eta 70 erromatar meatze-unitate baino gehiago dituen katalogo bat osatu da.\nMeatzen testuinguru kronologikoaAldatu\nOrain arte berreskuratutako informazioek erakusten dutenez, Aiako harriko meatzetan K.a. 10. urtearen inguruan hasi zen okupazio bat, Kantabriar Gerrak amaitu ondoren; I. mendean zehar iraun zuen, eta ez dirudi II. mendea baino haratago hedatu zenik. Jardueraren bi mende horietatik, adierazle garrantzitsuenak K.o. 50. eta 150. urteen arteko aldiari dagozkio.\nErromatarrek galena zilarduna ateratzen zuten Arditurrin. Galena berun sulfurozko (PbS) minerala da, eta askotan zilarra izaten du nahastuta. Zilarraz gain, zink, burdina, kobre eta fluor espato mineralak erauzi zituzten.\nAiako harriko erromatar meatzaritza Pirinioetako meatzaritzarekin lotu behar da. Bertan, Kanbo inguruko urre ustiaketak nabarmentzen dira, besteak beste, Zesarren zelaia (Camp de César), alubioi-urrea lortzeko adibidea ruina montium prozeduraren bidez.\nErromatarren meategien erara, galeriek ganga dute, kanoi-erdikoak zein lauak. Sekzioak estandarizatuak dira, 1,80 m inguruko altuerakoak eta 0,90 m-ko zabalerakoak, pikotxarekin egindako arrastoekin hormetan. Metro gutxi batzuetan, hormetan zulo txiki batzuk tartekatuta daude, argi-kriseiluak uzteko balio zutenak. Horrela argitzen zuten bidea eta lanerako gunea. Beheranzko korridoreak direnean, lurzorua mailaz mailakatzen da. Putzuak, hamarnaka metroko jauziekin, gutxi gorabehera 1,10 m-ko diametro eta aldeak zituzten. Beste lan mota batzuk ere badaude: gela txikiak, hozkadurak, tximiniak, gozamenerako hutsune handiak, etab.\nGipuzkoan erromatar meatzaritzaren 24 adibide ezagutu dira. Denak, bi izan ezik, Aiako harriaren inguruan daude, eta Arditurri aldea nabarmentzen da hamar adibiderekin.\n1. Arditurri 1\n60 m-ko galeria horizontala. Marra erromatarrak galeriaren amaieran eta plano inklinatuan ikusten dira sarreratik 20 m-ra. Kanoi erdiko ganga du eta sekzio biribildua.\n2. Arditurri 2\nUstiapen modernoko meatzea. Aztarna erromatarrak 55 m-ko beheranzko galeria bati dagozkio. Galeria hori, altuera ertainean, obra berriek mozten dute. Kanoi erdiko ganga eta oinarrian mailak ditu.\n3. Arditurri 3\nBeheranzko galeria batez osatutako multzo erromatarra, oinarrian mailak dituena, eta galeria horizontal batetik sartzen da. Lehenengoak 19 m-ko luzera du eta bigarrenak 80 m. Sekzio biribilduak eta kanoi erdiko gangak.\n4. Arditurri 4\nGaleria horizontala, sarreratik bi edo bost metrora dagoena, 3 eta 2 m-ko luzerekin, hurrenez hurren; sekzio biribilduak. 1983tik 1986ra bitartean suntsitu zuten, Santa Barbara harrobiagatik.\n5. Arditurri 5\n25 m-ko luzera duen galeria horizontala, ustiapen modernoek asko aldatzen dutena, azken tartea izan ezik, hor aztarna erromatarrak ikusten baitira. 1983tik 1986ra suntsituta, Santa Barbara harrobiagatik..\n6. Arditurri 6\n13 m-ko galeria horizontala, sekzio biribildua eta kanoi erdiko ganga. Santa Barbara harrobiaren aurrerapenean suntsitua.\n7. Arditurri, 7\n33 m-ko galeria horizontala, azken 3 metroetan beheranzko inklinazioa duena. Sarreratik 7 m-ra 8 m-ko luzera duen beste galeria bat dago. Sekzio biribilduak eta kanoi erdiko ganga. 1983tik 1986ra suntsitu zuten, Otsamantegi harrobiak aurrera egin zuelako.\n8. Arditurri 8\nGaleria horizontala, 20 m-ko ibilbidekoa. Bukaeran bakarrik gordetzen ditu ezaugarri erromatarrak. Ukondo egiten duen galeria batean daude, sarreratik 8 m-ra, eta beherantz doan galeria batean, oinarrian mailak dituela, eta ustiategiaren amaieran dagoela, zeharka. Otsamantegi harrobiaren aurrerapenak suntsitu zuen.\n9. Arditurri, 9\n15 m-ko beheranzko galeria, oinarrian koskak eta ganga dituena kanoi erdia. Santa Barbarako harrobiaren aurrerapenak suntsitua.\n10. Arditurri 10\nBeheranzko galeria, 38.5 metroko tartea duena. Ganga laua nabarmentzen da. 22 m eta 14 m-ko galerietan adarkatzen da. Ibilbide osoan eskailera-mailak daude oinarrian, jaitsiera errazteko. Kriseilu-disko bi zati eta mineralizatutako zurezko kirten bat jaso dira, meatze-pikatxoi batena ziurrenik.\nMineralak tratatzeko prozesuakAldatu\nMineralari ezpurutasunak kendu eta partikula puruenak hautatzeko xehatu egiten zen; ondoren, askako uretan dekantatzen zen. Mea urtzea meatzetik hurbil egiten zuten, oraindik ere beruna eta zilarra nahasian zituen produktu bat ateratzen zuten. Galena berun-mineral zilarduna denez gero, lehen galdaketak nahasirik ematen zituen bi metalok: zilarra eta beruna. Bigarren galdaketan, kupelatzean, zilarra berunetik bereizten zen, oxidazioz bereizten zituzten. Izan ere, berunak eta zilarrak oxigenoarekiko afinitate desberdina daukate (beruna errazago oxidatzen da zilarra baino)\nErromatarren meatze-ustiapenerako teknikakAldatu\nZuloak edo pasabideak irekitzeko erabiltzen zuten metodoa; egurrekin sua egiten zuten arrokaren kontra, eta berotzen zenean, arroka puskatu egiten zen. Ondoren pikotxa erabiltzen zuten hormak leuntzeko eta forma emateko.\nArditurriko cuniculus-a ingeniaritza hidrauliko erromatarraren lan garrantzitsua da. Lanean jarraitzen du gainera, esparruaren antzinako ustiapen handien goiko mailak lehorrean mantenduz.\nIngeniari erromatarrek 425 m-ko ibilbideko lurpeko akueduktu bat egin eta eraiki zuten. Gaur egun, oraindik ere, errekaren ezkerraldeko iragazpenak jasotzen eta husten jarraitzen du, ustiatze-eremutik igarotzean ur-laminatik -15 m-ra dagoen kotan. Zuinketa topografia-lan konplexua izan behar zuen, eta cuniculi sistemarekin egin zen, hau da, putzu bertikalak eta lerrokatuak irekiz. Putzu horietatik, kontraminatze-lanetan, drainatze-galeria ireki zen. \n↑ Urteaga, Mertxe (2004): Las "noticias y descripción de las grandes explotaciones de unas minas antiguas situadas al pie de los Pirineos y en la provincia de Guipúzcoa" de Juan Guillermo Thalacker (1804), Boletín ARKEOLAN, 12, 45-102 orr.\n↑ Gascue, Francisco, Los trabajos mineros romanos de Arditurri (Oyarzun), HEDATUZ liburutegi digitala, Eusko ikaskuntza.[Betiko hautsitako esteka]\n↑ a b c d Urteaga, Mertxe (2012): El acueducto subterráneo, cuniculus, de Arditurri y otros modelos de drenaje y evacuación de aguas en el distrito minero romano de Oiasso (Gipuzkoa), in L’eau : usages, risques et représentations, Revue Aquitania.\n↑ Urteaga Artigas, Ma. Mercedes (María Mercedes). (2011). Erromatar arkeologia Gipuzkoan = Arqueología romana en Gipuzkoa. Diputación Foral de Gipuzkoa ISBN 978-84-7907-669-6. PMC 814303763. (Noiz kontsultatua: 2020-05-01).\n↑ a b Rementeria Argote, Nagore (2005), Arditurri, mendeetan aberastasun-iturri, Elhuyar aldizkaria (orain Zientzia.net-en)\n↑ Béatrice Cauuet, Călin G. Tămaș (2017): Une source de l’or pyrénéen et son exploitation dans l’Antiquité, Treballs d’Arqueologia, núm. 21, p. 205-222\n↑ Urteaga, M. (1997): “Minería romana en Gipuzkoa”, Isturitz, 8, 513[Betiko hautsitako esteka]\n↑ Urteaga Artigas, María Mercedes.. (). Erromatar garaia. Gipuzkoako Foru Aldundia, Kultura, Euskara, Gazteria eta Kirol Departamentua = Diputación Foral de Gipuzkoa, Departamento de Cultura, Euskera, Juventud y Deportes ISBN 84-7907-351-9. PMC 433342599. (Noiz kontsultatua: 2020-04-30).\nAzken aldaketa 22 urtarrila 2022(e)an, 15:19(e)tan\nOrriaren azken aldaketa: 22 urtarrila 2022, 15:19.


"Azken itzulia" antzezlanaren aurkezpena Uztaritzen\n"SOKA, euskal dantzaren urratsetan" erakusketa Angelun\n2018ko uztailaren 9tik 19a arte, Euskal kultur erakundeak ekoizturiko "Soka, euskal dantzaren urratsetan" erakusketa ibiltaria Angeluko BAB2 saltegian izanen da ikusgai. Lau hizkuntzatan, euskal dantzaren inguruko eduki aberats anitz eskaintzen ditu multimedian oinarritutako erakusketa honek. Sartzea urririk izanen da.\n2018ko uztailaren 11tik abuztuaren 4a arte, Gabrielle Duplantier-en "Dantza Izpiak / Eclat de danses" erakusketa Hendaiako Mendi Zolan aretoan izanen da ikusgai. Bisitariak, artista honen talentua eta sentsibilitatea agerian utziko duten zuri-beltzezko hogeitamar bat argazki deskubritzen ahalko ditu. Erakusketa Hendaiako Herriko Etxeak eta Euskal kultur erakundeak antolatzen dute elkarrekin.\n"Nola egin laguntzaileak biltzeko, mobilizatzeko eta atxikitzeko?" informazio gaualdia\n2018ko uztailaren 3an, 18:00etan, Euskal kultur erakundeak eta DLA dispositiboak elkarteei zuzendu informazio gaualdi berri bat proposatzen dute Donapaleuko Lagunt Etxean. Gaia : "Nola egin laguntzaileak biltzeko, mobilizatzeko eta atxikitzeko?" gaiaren inguruan. Parte hartzea urririk izanen da, baina izenak ekainaren 30eko eman behar dira, berantenik.\nBilakak "Saio zero" ikusgarria aurkezten du Baionan\n2018ko ekainaren 22an, 20:30etan, Bilaka koreografia zentroak "Saio zero" izeneko sorkuntza berria aurkeztuko du Baionako Antzokian. Ikusgarriak zuzenezko musika eta bideo muntaketak uztartzen ditu, euskal dantza herrikoiaren ikuspegi berritzaile bat eskainiz. Tokiak Baionako Antzokian eta Angeluko Quintaou Antzokian erosten ahal dira. Euskal kultur erakundea partaide da.\nEuskararen munduak : indar-guneak eta erronkak - Euskal Etnopoloaren 2. jardunaldiak\nEuskal Etnopoloaren labelaren baitan, EKE-k eta EHESS-ek euskararen indar-guneen inguruko gogoetaldi baten eramatea proposatzen dizuete. Kolokio hau, IKER eta Euskaltzaindiaren partaidetzarekin antolatua da heldu den ekainaren 29an, Baionako Fakultatean, administrazioaren eraikinean, 41 anfiteatroan (sartzea Sainte-Claire aparkalekutik).\n"Euskal komikigintza" - Liburuzainendako formakuntza\nEuskal kultur erakundeak, Departamenduko Liburutegiak (BDPA) eta BILKETA sareak - Baionako Mediatekak irakurketa publikoaren sareko eragile desberdinei eta dokumentazio zentroetako arduradunei zuzendu formakuntza profesionala antolatzen dute ekainaren 7an, Donibane Garaziko mediatekan. Gaia: euskal komikigintza.\nNola egin laguntzaileak biltzeko, mobilizatzeko eta atxikitzeko?\n2018ko uztailaren 3an, astearte arratsaldeko 18:00etan, Euskal kultur erakundeak eta DLA dispositiboak elkarteei zuzendu informazio gaualdi berri bat antolatzen dute Donapaleuko Lagunt Etxea gelan. Gaia : Nola egin laguntzaileak biltzeko, mobilizatzeko eta atxikitzeko ? Izenak berantenaz ekainaren 30eko eman behar dira.\n"Andere Serora Hiriburun" pastorala Hiriburun\n2018ko ekainaren 3an, 15:30etan "Andere Serora Hiriburun" izeneko pastorala ikusten ahalko da Hiriburuko Plaza Berrin. Orotara, 130 aktorek parte hartzen dute Guillaume Irigoyen-ek eta Patxi Iriart-ek idatzi sorkuntza honetan. Euskal kultur erakundea partaide da.\nHurrengo 20 elementuak » 1 2 3 4 5 6 7 ... 105\nHarpidetu kultura agendari\nZure helbide elektronikoan atari honetako albisteak eta datozen gertakariak astero eskuratuko dituzu. Zure gustokoa ez bada edozein unetan harpidetza eten dezakezu, nehori azalpenik eman gabe.


Errazkinen eta Intxaurrandietaren aldeko ebazpena eman du Espainiako Kontu Auzitegiak - Uztarria (Azpeitia)\nErrazkinen eta Intxaurrandietaren aldeko ebazpena eman du Espainiako Kontu Auzitegiak\n2018ko urr. 10a, 17:07\nApirilaren 12an epaitu zituzten Madrilgo Espainiako Kontu Auzitegian, GHK-ko egungo zuzendaritzak bien aurkako salaketa jarri ondoren. 2013an Zubietako erraustegiaren lanak gelditzeak "eragindako kalte ekonomikoagatik", 46 milioi eurora arteko zigorra eskatzen zuen akusazioak bi auzipetuentzat.\nIñaki Errazkin artxiboko irudi batean. Ikusi haundiago | Argazki originala\nBerria.eus-ek jakinarazi duenez, Espainiako Kontu Auzitegiak Iñaki Errazkin Ingurumen diputatu ohiaren eta Ainhoa Intxaurrandieta Gipuzkoako Hondakinen Kontsortzioko (GHK) presidente ohiaren aldeko ebazpena eman du, Zubietako errauste plantaren kontratuaren aferan. Apirilaren 12an epaitu zituzten bi lagunak Madrilen, Espainiako Kontu Auzitegian, eta gaur jakinarazi du Berria.eus-ek bi auzipetuei arrazoi eman diela epaitegiak. Auzitegiak ontzat eman ditu EH Bilduko agintari ohien argudioak, eta errugabetu egin ditu erraustegi plantaren proiektua bertan behera uzteagatik leporatzen zitzaizkien kontabilitate erantzukizunetatik.\nEH Bildu koalizioa Gipuzkoako Foru Aldundiko agintean zela, GHK-k bertan behera utzi zuen Zubietan errauste planta eraikitzeko aurreko legealditik martxan zen kontratua; EH Bilduk jakinarazi zuen kalte-ordainak itundu zituela enpresa eraikitzaileekin —8,2 milioi ordaindu zizkion kontsortzioak adjudikazioa zuen enpresa taldeari—. 2013an Zubietako erraustegiaren lanak gelditzeak "eragindako kalte ekonomikoa" beren gain har zezaten nahi zuten GHKren gaur egungo buruek. Auzitegiaren arabera, baina, kontratua ez eteteak are galera handiagoak eragingo lituzke. Halaber, magistratuak ez du beharrezkotzat jo aztertzea kontratua etetea legez kontrako erabakia izan zen ala ez. Erabaki horren zilegitasuna argitzea Espainiako Auzitegi Gorenari dagokio. GHK-k helegitea aurkezteko asmoa agertu du.\nDonostiako auzitegi batek kontratua bertan behera utzi izana legez kanpokotzat jo ondoren, 2017ko urriaren 16an erabaki zuen GHK-k bi lagunak auzitara eramatea. PSE-EEko eta EAJko batzarkideek bozkatu zuten agintari ohiak auzitara eramatearen alde, eta EH Bilduko kideek aurkako boza eman zuten. 40 milioi euro baino gehiagoko zigorra eskatzen zuen akusazioak Errazkinentzat eta Intxaurrandietarentzat.\nErreakzioak berehalakoak izan ziren. 2011-2015eko Gipuzkoako Foru Aldundiko Diputatu Kontseiluak babesa agertu zien Errazkini eta Intxaurrandietari, eta "mendeku bila" aritzea leporatu zien EAJri eta PSE-EEri. Azpeitiko EH Bilduk ere kontsortzioaren erabakia salatu zuen. Koalizioko kideek azaldu zuten Errazkinek eta Intxaurrandietak "gipuzkoarren gehiengoak" bozkatutako proiektua gauzatzeko erabakiak hartu eta horiek aurrera eramateko konpromisoa hartu zutela. Azpeitiko Udalak ere babesa agertu zion Errazkini 2017ko abenduko ohiko udalbatzan, EH Bilduren aldeko botoekin. Udal gobernuak proposatutako adierazpenaren aurka agertu zen Azpeitiko EAJ.\n2017ko apirilaren 7an, epaiketaren atarian, ehunka lagun elkartu zen Azpeitian bi auzipetuei babesa eta elkartasuna agertzeko deitutako manifestazioan. Mobilizazio horren bueltan, Azpeitiko hainbat eragileren eta norbanakoren "babes zabala" jaso zuten Errazkinek eta Intxaurrandietak. Hain zuzen, herriko hemezortzi taldek babestu dute apirilaren 7ko manifestazioa, baita dozenaka norbanakok ere. Horiez gain, Azpeitiko EH Bilduk deituta, azken 35 urteetako agintaldietan ardura instituzional eta politikoa izan duten Azpeitiko zenbait herritarrek agerraldia egin zuten bi auzipetuei babesa agertzeko. Halaber, ekitaldi nazionala egion zuen EH Bilduk Azpeitiko plazan.\nApirilaren 12an deklaratu zuten Errazkinek eta Intxaurrandietak Espainiako Kontu Auzitegian. Epaiketaren lehen saioa amaitzean, Errazkinek azaldu zuen "nahikoa sentipen onarekin" gelditu zirela bi auziperatuak. Orduz geroztik, Espainiako Kontu Auzitegiaren epaiaren zain izan dira Errazkin eta Intxaurrandieta.\nEpaiketaren atarian, Iñaki Errazkinek adierazi zuen EAJko eta PSE-EEko agintariek auzitara eramandakoa "herritarrek demokratikoki babestutako proiektu politikoa" zela. Errazkini egindako elkarrizketa, hemen.\nGabiriko Pablo | 2018-10-10 : 19:08


Entrevista a Carlos Peña - Traducción al Euskera\nCARLOS PEÑA, MUTURREKO IGERILARIARI ETA\nCarlos Peña beti izan da kirolaria, baina hasieran bere gustukoa atletismoa zen. Muturreko igeriketarako joera inprobisatua izan zen, 1989ko udan. Baina geroztik, hirurogeita hamar jarduera egin ditu eta OWRa (World Records Ofiziala) du. Titulu honek, igeriketan egindako kilometro kopuruaren munduko errekorra aitortzen dio Carlos Peñari. Muturreko bizkar-igeriketa modalitatean 4.880,30 Kilometro 2151 ordu eta 20 minutuetan eginda, 1989tik 2015era bitartean.\nElkartasunezko jarduera hauekin, gaixotasun desberdinak dituzten pertsonen bizitza hobetzeko borroka ikusgai da.\nGaldera: Carlos, nola hasten zara muturreko igeriketan?\nErantzuna: Kirola beti egon da nire bizitzan. Nire gaztaroan Tolosako Futbol klubeko atletismo atalaren kide nintzen. Nire gustukoak ziren maratoia eta maratoi erdiak, emaitza onak lortzen nituen.\nBaina 1989an hanketan mina hasi zitzaidan, eta egoera horrek, ez zidan uzten normaltasunez entrenatzen. Medikuek esaten zidaten ez zegoela kalte nabarmenik, baina ez behartzeko fisikoki, entrenamendu leunak egiteko adierazten zidaten bilakaera aztertu ahal izateko. Baina zenbait hilabete igaro ondoren ez nuen hobekuntzarik nabaritzen, beraz, udan zerbait ezberdina egitea erabaki nuen. Horiek horrela, egun batetik bestera erabakitzen dut Ebro ibaiko uretan sartzea eta Logroñotik Zaragozaraino joatea igeri eginez.\nOrain, hotza eta urteak igarota, egindakoa erokeria zela konturatzen naiz. Garai hartan ez nintzen igerilari ona, batez ere Ebro ibaian ibiltzeko. Gainera, proba neguan egin behar genuen, hotza, uretan eta kanpoan; ez genuen ez baliabiderik ezta mota honetako abenturetan esperientziarik.\nEta hau izan zen nire muturreko igeriketaren hasiera.\nGaldera: Zein da zure prestakuntza-errutina?\nErantzuna: Autobuseko gidaria naiz, lanbidez. Laneko ordutegia aldakorra dut, ez dut lanerako ordutegi finkorik, beraz, ohitu egin naiz denbora-tarteetan entrenatzen.\nOporraldian prestakuntza bikoitza edo hirukoitza egiten saiatzen naiz. Gimnasioa, MTB eta igeriketa ibaian, horiek dira nire ohiturak. Eta proba eguna hurbiltzen denean prestatzeko orduak ugaltzen ditut.\nGaldera: Esan bezala, ez zara lanbidez honetara dedikatzen ... Zaila da bi zereginak konbinatzea? Badakite zure lantokian zertan zabiltzan? Zer esaten dizute?\nErantzuna: Esan dudan bezala, Euskotren enpresan autobus-gidaria naiz. Ibarran bizi naiz eta Elgoibarren dut lantokia, ordubete behar dut bidean eta etxera itzultzeko beste ordu bat. Horri erantsi lanean egin behar ditudala 6 eta 9 ordu bitarteko lan-txandak. Beraz, zaila da, baina borondatearekin dena lortzen da.\nNire lanean lankidek eta ugazabek nire kirolerako joera eta elkarkidetasun nahia ezagutzen dute. Asko laguntzen didate eta inoiz ez dute inolako arazorik jartzen bidaia bat egitea tokatzen zaidanean. Egun libre bat eskatu dudanean nire oporretako egunetatik egin dut, ez dut oparirik eskatu inoiz, eta hori nahiko nuke aipatu.\nGaldera: Zure teknika ere berezia da. Zergatik bizkar-igeriketa egiten duzu?\nErantzuna: Egia da normalean crawl estiloan igeri egiten dela, baina neoprenozko jantziak ez du mugimendua errazten, funtsean urpean igeri egiteko diseinatuta baitaude. Neoprenoarekin Crawl estiloan bi besaldi egin eta segidan ezina sortzen zitzaidan. Konturatu nintzen igeri egiteko modurik erosoena, atzera egitea zela.\nEta horrela ere arriskutsua eta konplexua da, igeri egiten baituzu ibaian barrena ibilbidea ikusi gabe. Oraindik ere gogoratzen dut lehena, esperientziarik gabe, ibaian aurkitu nintzen ezagutzarik gabe, “zodiak”en laguntzarik gabe ... Eromena. Laguntza guztia lurretik zen, mendiko bizikletaz aldamenetik eta nire aita furgoneta batez.\nHorrela, estilo honetan hasi nintzen, eta horrela jarraitzen dut.\nGaldera: Baina teknika honek zailtasunak ditu ...\nErantzuna: Igeriketa estilo hau, lau igeri-estiloetatik, geldoena da. Horretaz gain, ibai batean igeriketan egiteak arriskua areagotzen du, izan ere, ur korronteak, harriak… etab. Etengabe adi egon behar duzu istripua saihesteko. Horregatik, gidari bat behar dut, nire ikusmena izango dena, bidaia gidatzeko. Urtegietan, piraguistaren papera ere oso garrantzitsua da, alboetako erreferentziarik ez baitugu.\nGaldera: Uretan akonpainamenduari buruz hitz egiten duzu. Zer nolako laguntza-taldea duzu?\nErantzuna: Talde finkoa nire emaztea eta ni gara, eta gero jendea gehitu egiten da urteko denbora eta proba gertatzen den tokian, inguruko lagunak izaten dira. Era berean, Cordobako lagun batzuk aipatu nahiko nituzke, Antonio Martínez eta Eva Pulido, eta azkenik, Aventuras Límiteren laguntza jasotzen dut.\nGaldera: Zer da garrantzitsua, indar fisikoa edo burukoa?\nErantzuna: Biak oso garrantzitsuak dira, baina balantzan indar psikikoak aparteko pisua hartzen du, eta fisikoa ere behar da noski.\nGaldera: Lehenengo saio hartatik, 1989an, Logroñotik Zaragozara doan horretan, sei etapetan egindako lehen urrats hartatik, abentura asko bizi izan dituzu. Zein izan da arriskutsuena?\nErantzuna: Egia esan, bakar bat aukeratzea ez da erraza, ia guztiek arrisku eta zailtasunak baitute. Baina batzuk aipatzearren Neretva ibaian igeri egin nuen Balkanetako gerra garaian; 927kilometro igeri Ebro ibaian zailtasun ugariekin, Muerto Itsasoa zeharkatzea konplikatua zen: abuztuan beroa, gatz kontzentrazio handia eta osagai kimikoak. Oraindik gogoratzen dut Magallanes itsasarteko korronte hotzak eta indartsuak Txilen; Titikaka lakuan aurkitu nuen oxigeno eskasia Bolivia eta Peru artean; edo Maracaibo Lakuko beroa eta hezetasuna, Venezuelan, pirateria ere beste arrisku bat zen.\nGaldera: Zure bidaiak solidarioak dira eta horien bidez zenbait konturi ikusgarritasuna ematen diozu. zure ibilbidea ikusita, erakundeak zurekin harremanetan jartzen dira? Edo zu jartzen zara haiekin harremanetan?\nErantzuna: Gehienetan gu erakundeekin harremanetan jartzen gara. Uste dut nire elkarkidetasunerako jarrera ikusita agian nirekin harremanetan gehiagotan jarri beharko liratekeela, baina ez da erraza proiektu hauek aktibatzea. Nire ekintzak erabat altruistak dira eta egoera eta arazo jakin batzuei ikusgarritasuna emateko egiten ditut.\nGaldera: Beraz, nola hautatzen duzu gaia ikusgai egiteko?\nErantzuna: Gai bat edo bestea aukeratzeko gaurkotasunari begiratzen diogu, edo beste batzuetan, lagun edo familiako kideak dira kaltetuak. Behin gaia aukeratu dugunean, gai horrekiko lotura duen erakundearekin harremanetan jartzen gara elkarlana proposatzeko.\nAzpimarratu behar dut inolako ordainsaririk ez dudala jasotzen, hau da, erabat altruista den ekintza bat da, bat baino gehiago harritu egiten da.\nGaldera: Muturreko igeriketa jardueran ia 30 urte pasa ondoren, denboraren igarotzea nabaritu duzu?\nErantzuna: Urteak aurrera doazen neurrian, zailena eguneroko lanaren eta kirol prestakuntzaren arteko osagarritasuna lortzea da. Egun askotan oso nekatuta amaitzen dut.\nGaldera: Beraz, ez duzu pentsatu erretiratzea?\nErantzuna: Ez, ez. Egoera onean nago eta nire bidaietan jende askok laguntzen dit, gainera nire oporretan eta jai egunetan zehar egiten ditut jarduera hauek. Yolandak, nire emazteak, esan dit aurrerantzean zerbait ez bada ondo ateratzen edo arazo fisiko esanguratsuak suertatzen badira utzi egin beharko dudala. Arrazoi osoa du.\nGaldera: Zuk jaso dituzun aitortza guztietatik zein nabarmenduko zenuke?\nErantzuna: Beno, nabarmenduko nuke CEAFAren Nazio Kongresuak emandakoa (Espainiako Alzheimer-Konfederazioak sarituta, Valladoliden, 2015ean, Sofia Erreginaren agur pertsonala jaso nuen, Ohorezko Presidentea baitzen bera). Oso hunkigarria izan zen.\nHarro nago ere muturreko bizkar-igeriketan munduko errekorra aitortu zidanean ORWak (Official World Record), erakunde amerikarrak ematen du titulu hau.\nGaldera: Zu ezagututa, honez gero beste jardueraren bat prestatzen zabiltza ezta?\nErantzuna: Bai, egia da bai. Dena prestatze fasean da eta ez dugu ezer itxita, proiektu askoren bueltan ari naiz lanean.\nGaldera: Ezin al duzu zerbait aurreratu?\nErantzuna: Ekainaren 10ean, gidatzearen arriskuei buruz kontzientziatu nahi dugu gizartea eta igeriketa egin nahi dugu Euskadiko Stop istripuak erakundearekin elkarlanean (Proba eginda dago)\nAbuztuaren 15ean, erretinosi pigmentarioa deituriko gaixotasuna nahi dugu ikusgarri jarri, kasu honetan DameTVision elkartea da lankide, Lehendakaria Ibon Casas da, euskal rockaren ordezkaria. Kanpainaren mezua hau izango da: "Itzal ezazu argia eta egin igeri!".


Bost domina Gipuzkoako Batel Txapelketan | El Diario Vasco\nCosta UrolaBost domina Gipuzkoako Batel Txapelketan\nBost domina Gipuzkoako Batel Txapelketan\nHarrera. Igande arratsaldean harrera egin zitzaien udaletxean arraunlari irabazleei. / J.M. OLASAGASTI\nHorien artean bi urrezko domina, etorkizuneko emakumeek eta jubenil emakumeek lorturikoak | Kadete mutilek zilarra eskuratu zuten eta jubenil eta senior gizonezkoek brontzea\nEL DIARIO VASCO ORIO. Martes, 9 abril 2019, 00:30\nOrio Arraun Elkarteak bost domina lortu ditu, horietatik bi urrezko, asteburu honetan Pasai San Pedron ospatu den Gipuzkoako Batel Txapelketan. Oriok zazpi batel aurkeztu zituen larunbateko sailkapen estropadara eta horietatik sei sailkatu ziren igandeko finaletarako. Finaletan, 5 domina: 2 urre-txapelketa-bandera, zilar bat eta 2 bron-tze, eta beste ontziak laugarren bukatu zuen.\nTxapelak emakumeentzat izan ziren, etorkizuneko eta jubenil emakumeentzat. Etorkizuneko (kadete) neska txapeldunak ondorengoak dira: Nahikari Estevez, Uxue Eizagirre (finalean) / Idoia Fernandez (sailkapenean), Arene Lacoste, Nagore Iturralde, eta Haizea Gozategi (patroia). Jubeniletan, berriz, ondorengoek osatu zuten batel irabazlea: Ane Arruti, Rosa Atorrasagasti, Maddi Alkain, Jennifer Rodriguez, eta Haizea Gozategi (patroi lanetan).\nZilarra kadete gizonezkoentzat izan zen, eta brontzezko dominak gizonezko jubenilek eta gizonezko seniorrek eskuratu zituzten. Jubenilak San Juan eta Zumaiaren atzetik, eta seniorrek Donostiarra eta Zarautz izan zituzten aurretik. Adierazi ere, infantil mutilek laugarren postua lortu zutela.\nIgande arratsaldean, 19:00etan, harrera egin zitzaien arraunlariei. Ekitaldian herriko hainbat zinego-tzik hartu zuten parte udaletxeko pleno aretoan. Balkoian irabazitako banderak astindu ondoren, bertan zintzilikatu zituzten eta luntx txiki bat ere eskaini zitzaien arraunlari gazteei.\nGipuzkoako txapelketan 5 domina. Ikusi behar datorren asteburuan, apirilak 13 eta 14an, Legutio-Araban, Euskadiko Txapelketan, zer egiteko gai diren. Bertan, Bizkaiko on-tzi onenekin neurtuko dira. Eta Euskadikoaren ondoren, trainerila denboraldiari emango zaio hasiera. Arraunak ez du etenik.


Hiriak eta giza kokaguneak inklusiboak, seguruak, erresilienteak eta jasangarriak izatea lortzea. - Gobernu Programa\n13 konpromisoak, 79 ekimenak, 348 jarduerak\nMiguel de los Toyos Nazabal (Lurralde Plangintzaren eta Hiri Agendaren sailburuordea)\nEkimena 1. Euskadiko Bultzatu 2050 Hiri Agenda Berria hedatzea eta ezartzea, maila anitzeko gobernantza-sistema bat garatuz Bultzatu 2050 Foroa\nEkimena 2. Genero-ikuspegia integratzea hiri-garapenaren eremuan.\nEkimena 3. Hiri-izaera edo dimentsioa duten politika publikoen osagarritasuna eta osotasuna aztertzea eta indartzea.\nEkimena 4. Ebaluazio- eta segimendu-sistema bat ezartzea, Euskadiko egoeraren aldizkako txostenak igorriko dituena eta aurreikusitako helburuen betetze\nmailaren irismena ebaluatuko duena.\nEkimena 5. I+G+b prozesuak bultzatzea hiri jasangarrien eremuan.\nEkimena 6. Jarduketa-eremuaren ordenamendu juridiko arautzailea eguneratzea, jasangarritasun-paradigma berrietara egokituz.\nEkimena 1. Eraikuntza-birgaitzeko estrategia integral baten barruan, birgaitzerako laguntza-programak hobetzea eta handitzea, etxebizitzak eta eraikinak\nbirgaitzeko Renove Plan berri bat onetsiz, zehazki, irisgarritasuna (igogailuak eta arkitektura-hesiak kentzea) energia-eraginkortasuna\neta kanpo-bizigarritasuna lehenetsiz.\nEkimena 2. Eraikinen Ikuskapen Teknikoak (EIT) egiteko emandako bultzada berritzea.\nEkimena 3. Hutsik dauden etxebizitzak birgaitzeko programak sustatzea, arreta berezia jarriz gazteentzako, 55 urtetik gorakoentzako eta iraupen luzeko\nlangabeentzako enpleguaren sorkuntzan.\nEkimena 4. Hiri-zaurgarritasunaren Inbentarioa eguneratzea.\nEkimena 5. Etxebizitza, eraikuntza-birgaitze eta hiri-berroneratzeari buruzko 3/2015 Legearen VII. Kapitulua garatzen duen dekretu bat onestea,\nbirgaitzearen kudeaketa bateratua errazteko, narriatutako eta lehentasunez esku hartzeko guneen adierazpena sinplifikatuz.\nEkimena 6. Arkitektura-berrikuntza eta ikerketa-proiektuak sustatzea eraikuntza jasangarriaren, ekoberrikuntzaren eta energia-eraginkortasunaren\neremuetan, hain zuzen ere, Espezializazio Adimenduneko RIS3 Euskadi Estrategiarekin bat etorriz, zehazki, Hiri-agenda – Bultzatu 2050en\nezarpenaren eta hiri-berroneratze integraleko proiektuen esparruan.\nEkimena 7. Lanbide-heziketa dualaren bidez, prestakuntzako lankidetza-planak abiaraztea, hutsik daudenetxebizitzak birgaitzeko eta gazteentzako enplegua\nEkimena 8. Euskadiko Epe Luzerako Hiri Berroneratzeko Estrategia lantzea, arreta berezia jarriz honekin lotutako alderdietan: energia-eraginkortasuna,\nosasuna bermatzeko baldintzak, erosotasuna edo txirotasun energetikoaren arriskuaren deuseztapena.\nEkimena 9. Etxebizitza berriak ia-ia energia-kontsumorik gabe eraikitzeko 2010/31-Ec Europako Zuzentarauaren (“NZEB-Nearly Zero Energy building”)\nparametroen pean eraikitzearen aldeko apustu irmoa egitea.\nEkimena 10. Kudeaketa-entitate baten sorkuntza sustatzea eta horretan parte hartzea (Europako HIROSS4all Proiektuaren garapen gisa); horren misioa\nizango da Hiri-berroneratzeko eta Birgaitzeko politika ezartzen eta garatzen laguntzea, bere ekintza Euskadiko lurralde osora hedatuz. Hiri\nberroneratze integraleko jarduketak bultzatzea, ingurumen, gizarte, ekonomia, hiri eta gobernantzako alderdiak jorratuz, zehazki, auzo\nzaurgarrietan epe luzera esku hartzeko programa baten esparruan.


Guti, Arkaitz, Tortu eta Cotanori - - Hiruka.eus\nSORTERRIRA 2018-05-29 18:37\n10 urte. Azkar esaten da esaldi labur batean. Baina galdetu egiozu 10 urte bete dituen haurrari, zutunik ere ez jartzetik buruketak egitera pasatzen denean; etxe ondoan pilotan jolasten dabilen 10 urteko umetxoa gidatzen ikasi eta karrera amaitu duenean, sexu harremanak aurkitu eta gozatzen hasten denean; eta 20 urteko gazte burugabeari seme-alabak eduki, bizitzaren katean katebegi bat atzerago jartzeko denbora ematen dionean.\nUrte horietan genbiltzala eraman zintuzteten laurak urrun, Guti, Arkaitz, Tortu eta Cotano, guztiontzat hain ohikoa den ziklo errutinako honetatik kanpo. Zuen bizitzaren zikloa mozteaz gain, besteena ere era diferituan jarraitzera kondenatu zintuzteten. Eta gu, zuekin batera baina zuekin gabe, ziklo hori birmoldatzen saiatu behar ginen, urruntasuna eta zuen falta hori buruan sartuz. Inoiz ere horretara ohituz. Bakarrik bidaiari izatea nahi duzun bizitza berri horretan pixkanaka murgilduz.\nGarai mugituak eduki genituen garai hartan kuadrillan, euskal gazteentzat prestaturiko Erasmus bereziak ezagutu genituen. Kalean geunden lagunen zifrak hilabetero aldatzen ziren, batzuk joan, besteak etorri, besteak itzuli ez. Poliziaren gorrotoa ere zuzenean sufritu genuen: Jarraipenak, tortura. Baina une horietan ere, beldurra, pena eta buruko desordena horrekin batera ezagutu genituen benetako maitasuna, etxekoen berotasuna, babesa, indarra. Eta laguntasuna. Momentura arte izandako bizitza zoro eta inuzentea oroitzapen bihurtuz.\nZuekin egoteko momentua aukeratu, zehaztu eta buruan presente dago bisitan bertan egon arte. Luze egiten den prozesua, "flash" moduko une baten pasatzen dena, berezia bada ere: kristal atzean ikusten zaituztegunean, izozkailutik aurrez eginiko janari horietako bat ateratzea modukoa da. Minutu batzuetan atera, ikusi, aztertu, eta berriro barrura, hurrengo aldira arte. Nahi izanda ere, dastatzeko aukera izan barik. Izoztutako denbora. Mundu paraleloa. Lagun batekin egun oso baten denbora igarotzeko, urte batzuk behar ditugu.\nBaina jakin ezazue, zuek urrunduta gure harremana eta babesa izoztuta hiltzen saiatu diren moduan, guk ere izoztuta mantendu ditugula (ez badira handitu) gure laguntasuna, indarra, babesa, berotasuna eta maitasuna. Beti gaudela eta egongo garela zuen zain, aurrera begira. Hementxe gaude behar duzuenerako. Aupa zuek, egurre!!


Palestinaren aurkako zigor-neurriak bertan behera utz ditzala eskatu dio Eusko Legebiltzarrak Israeli - Ezker Anitza IU\nLegez besteko proposamena aurkeztu du Elkarrekin Podemosek bere babesa erakusteko Ahed Tamimi espetxeratutako adingabe palestinarrari, Israelgo Estatuak atxilotzen edo espetxeratzen dituen ehunka adingabeen adibide bihurtutakoari, Europako eta kanpo-ekintzako gaien batzorde parlamentarioan.\n“Beharrezkoa da Ahed Tamimi berehala aska dezatela eskatzea, baita espetxean irregularki dauden pertsona guztiak askatzea ere”, adierazi du Martinezek eta, azpimarratu duenez, “Palestinaren okupazioa gatazka larria da, zeinean ez diren errespetatzen adingabeen eskubideak eta giza eskubideak”.\nHorrela, Europar Batasunari eskatzen zaio adingabearen askatzea exiji dezala eta Israeli lehentasunezko bazkidearen estatusa erreboka diezaiola, eta Israelgo agintariei eskatzen die zorrotz bete dezatela Haurraren Eskubideen Konbentzioa. Bestalde, Martinezek azpimarratu duenez, “Trumpek Jerusalem Israelgo hiriburu izendatuz egindako deklarazioa AEBn beste agresio bat da, Palestinari zuzenean eraso eginez, eta ondorio garrantzitsuekin nazioarteko harremanetan.”\nHorregatik, atzera egin dezala eskatzen dio AEBri eta ez dezala bere enbaxada Jerusalemera aldatu, hiri horren azken estatutua negoziaketen bidez adostu behar dela berretsi baitzuen NBEren Batzar Orokorrak.\npalestina Israel Ahed Tamimi\t2018-04-17\nRT @IUBilbao: "Ezker Anitza-IU critica el retraso en derribar el viaducto de #Rekalde y acusa a la Diputación de primar proyectos megalóman…8 ordu ago


Beasainen berdintasunean biziz - Goierriko Hitza : Goierriko Hitza\nBeasain Berdintasunean Bizi lemapean, herrian berdintasuna eta kontziliazio erantzunkidea sustatzeko hainbat proiektu pilotu abian jarriko ditu 2022an Herrilab egitasmoak. Berdintasuna oztopatzen duten “egiturazko joerak, estereotipoak, genero rolak eta ohiturak” eraldatzeko ekintza praktiko eta positiboak garatuko dituzte datozen hilabeteetan Beasainen. Udalaz eta Aldundiaz gain, Asmube Emakumeen Elkarteak, Oriako Lamiak, Murumendi ikastetxeak, Goiekik, In Group eta CAF enpresak eta merkatarien ordezkaritza batek osatzen dute talde eragilea 2019tik.\nHonela, bi urteotan egindako azterketaren ondotik, datozen hilabeteetan hiru helburu nagusi bultzatuko ditu Herrilabek. Batetik, herritarren sentsibilizazioa bultzatuko da, lanaren eta bizitza pertsonalaren kontziliazioak gure bizitzan duen garrantziaz ohartaraziz eta gizon-emakumeei ezartzen dizkiegun inpaktu desberdinak ikusaraziz. Bestetik, herritarrek eta eragileek egitasmo honetan duten parte-hartzea handitzea sustatuko da eta, hirugarrenik, udalerrian kontziliazio erantzunkidea hobetzeko proiektu pilotuak abian jarriko dira.\nMerkataritzan, lau astez Beasaingo denden “ordutegiak arrazionalizatzeko” esperientzia pilotua egingo da, “ondoren emakumeen eta gizonen kontziliazioan duen eragina baloratuz”. Otsailean hasita, lau astez, astelehenetik ostiralera, arratsaldeko ordutegia 16:00etik 19:00etara moldatuko dute ekimen honekin bat egiten duten merkatariek.\nHezkuntza komunitatean, “ohiko genero-rolak hautsi eta aitek adingabeen zaintzan duten inplikazio maila handitu asmoz –bilera orokorretan eta jarraipen bileretan parte hartzea, etab.–, ikasturte honetan ikastetxeek aitarekin harremana lehenetsiko du edozein gorabeheraren aurrean; hau da, gurasoekin harremanetan jartzeko lehen deia beti aitari egingo diote”. Gaur egun, herriko bost ikastetxeetatik hiruk parte hartzen dute ekintza pilotu honetan: Murumendik, Alkartasuna Lizeoak eta La Sallek, azken kasu honetan HHko 5 urteko gelan eta LHko 1. eta 2. mailetan. “Esperientziaren amaieran, parte hartu duten hiru ikastetxeekin esperientziak, ikaskuntzak eta zailtasunak partekatuko dira eta ondorioak ikastetxeei eta familiei aurkeztuko zaizkie”.\nEnpresa eta lan munduan, “seme-alaben oporraldi garaian familien kontziliazio erantzunkidea hobetzeko” neurriak aztertuko dira, Goiekirekin elkarlanean. Izan ere, “gurasoek garai horretan izaten dute zailtasun gehien arlo profesionala eta haurren zaintza bateragarri egiteko. Honetarako, enpresen eta langileen partaidetzarekin, ikerketa bat egingo da eta herrian eskura dauden baliabideen hobekuntza proposamena landuko da, ondoren proposamen hori errealitate bilakatzeko”.\nBeasaingo Udalaren ustez, “Beasain bere ezaugarri sozio-demografikoengatik, izaera industrialagatik eta elkarte eta herritarren artean duen sareagatik, bizitza pertsonal, familiartekoa eta profesionalaren kontziliazio erantzunkidea bultzatzeko eredu egokia da”.\nBestalde, Miren Elgarrestak, Foru Aldundiko Berdintasuneko zuzendariak, gogoratu du oraindik ere “asko” dugula egiteko “gizon eta emakumeen berdintasunera” bidean. “Hori lortzeko palanka nagusietako bat kontziliazio erantzunkidea da. Gaur egun emakumeek hartzen dutelako nagusiki beren gain etxeko lana eta zaintzaren ardura eta beharrezkoa da gizonezkoak alor horretan gehiago inplikatzea. Eraldatze hori modu positiboan gauzatu nahi dugu, elkarlanari eutsiz, herritar komunitate gisa desafio honi modu berritzailean erantzunez”, aipatu du. Sakondu duenez, horretarako jarriko dira abian hiru esperientzia pilotu horiek, hartutako neurriek funtzionatzen duten “elkarlanean aztertu eta gogoeta egin ondoren”, herrirako erabilgarri ez ezik, “lurralde osorako erreferentzia” izan daitezen.


Harriahitz.eus webgunea, Usurbilen ondare artistikoa lau haizeetara | El Diario Vasco\nCosta UrolaHarriahitz.eus webgunea, Usurbilen ondare artistikoa lau haizeetara\nHarriahitz.eus webgunea, Usurbilen ondare artistikoa lau haizeetara\nSara Etxebeste eta Agurtzane Solaberrieta atzoko aurkezpenean. / J,A,\nBost ataletan banatzen da: sarrera, ibilbidea, zure Usurbil, ostalaritza eta agenda\nJOSU ARANBERRIUSURBIL. Miércoles, 25 septiembre 2019, 09:03\nHarriahitz.eus webgunea azto aurkeztu zuten udalak eta Ereiten Kultur Zerbitzuek. Usurbilgo ondare artistikoa ezagutzeko bisitei buruzko informazio guztia batu du Ereiten-ek webgune horretan, nahi duen orok modu errazean eskura dezan. «Usurbilek lotura estua du artearekin, eta herriko kaleak dira horren erakusgarririk onenak. Erdigunean pixka bat ibiltzea nahikoa da, urrutira joan beharrik gabe, zenbat artelan dauden jabetzeko: Usurbilgo kaleak herriak sormenarekin eta artearekin duen harremanaren isla zuzena dira», azaldu zuen Agurtzane Solaberrieta Usurbilgo alkateak. «1960ko hamarkadako kultur eztandatik gaur egunera arteko obrak ditugu tartean», gaineratu zuen.\nOndare artistiko hori usurbildarren egunerokoaren parte da, herriaren paisaiaren parte: dema plaza, Udarregi bertsolariaren eskultura, Jose Luis Zumetaren murala, Mikel Laboa plaza eta haren omenezko Ikimilikiliklik eskultura, Artze anaiak, Alejandro Tapiaren murala, sagardoaren monumentua... «Usurbildarrentzat hain ohikoa den hori, ordea, euskal kulturan sakondu nahi duen edonorentzat ezezaguna izan daitekeelakoan hasi ginen Harria Hitz bisita gidatuak egiten», azaldu zuen Solaberrietak.\nHoriek guztiek, Usurbilek artearekin duen lotura estua ez ezik, euskararekin eta euskal kulturarekin duten harremana agerian uzten dute: hala, arteaz ez ezik, euskaraz, kulturaz eta konpromisoaz hitz egiteko oinarria ematen dute.\nUrte bukaera bitartean lau bisita izango dira; larunbatean Dzirt-Dzart saioa egingo da\nUrriaren 26an, herriko bisitaz gain, tailer berezia egingo da Koldo Almandoz zinegilearekin\nLehenengo bisitatik, etengabe berritu da Harria Hitz: «Ibilbidea irisgarria izan dadin aplikazio bat sortu dugu telefonoetarako eta herriko beste kultur eragile batzuekin elkarlana abiatu dugu, Txokoaldeko Txalaparta Txokoarekin eta Zumeta arte estudioarekin», nabarmendu du Solaberrietak. Horri jarraiki, bisitei lotutako azken bi berrikuntzak aurkeztu zituzten prentsaurrean, hain zuzen: harriahitz.eus webgune berria, eta urte bukaerara bitarteko hitzorduak, formatu berriekin.\nWebgunea bost ataletan banatzen da, Sara Etxebeste Ereiten Kultur Zerbitzuetako kideak azaldu zuenez: sarrera, ibilbidea, Zure Usurbil, ostalaritza eta agenda. Lehenengo bietan, Harria Hitz zer den, bisitan ezagutarazten diren puntu nagusiak zeintzuk diren eta herriko ondarea eta agenda ezagutzeko loturak aurkituko dituzte bisitariek.\nOstalaritzaren atalean, Usurbilgo jatetxe, ostatu eta tabernen informazioa batu dute: izan ere, Euskal Herriko hainbat lekutatik etorritako jende askok parte hartzen duenez bisitetan, bertan bazkaltzeko zein aukera dituen eskaintzea da horren helburua.\nEtxebesteren esanetan, Zure Usurbil atala oso garrantzitsua da antolatzaileentzat: «Bisitara etortzen diren pertsonekin hartu-emana sortzeko balio digu: bisitariek euren argazkiak igotzeko aukera dute, baita iritzia eman eta ekarpenak egitekoa ere».\nAzken atalean, agendan, egutegia kontsulta daiteke. Oraingoz, urte bukaerara bitartean, lau bisita izango dira: guztiak, desberdinak. Larunbat honetan izango da lehenengoa, larunbatean, eta urrian, azaroan eta abenduan saio bana egingo da. Larunbatean, Usurbilgo erdiguneko bisitaz gain, Dzirt-Dzart saioa egingo da, Donostiako Komikigunearekin elkarlanean. Idoia Torregarai aurkezle eta gai jartzaile arituko da Joseba Larratxe Josevisky eta Antton Olariaga marrazkilariekin.\nUrriaren 26an, berriz, herriko bisitaz gain, tailer berezi bat egingo dute Koldo Almandoz zinemagilearekin, Argazpitituluak izenburupean.\nIrati Otamendi eta Oreka TX\nAzaroaren 23an, Irati Otamendi ikerlari eta arkitektoarekin egingo dute bisita. Urteko azkena abenduaren 14an izango da: herriko bisitaz gain, Txokoaldeko Txalaparta Txokoa eta Zumetaren arte estudioa ezagutuko dituzte bisitariek, Oreka TX taldeko Arkaitz Martinezen eta Usoa Zumeta artistaren eskutik, hurrenez hurren.\n«Bisitak doan izan arren, izena eman behar da, eta webgunean dituzue gurekin harremanetan jartzeko telefonoa eta helbide elektronikoa», ohartarazi zuen Etxebestek.\nSolaberrietak azaldu zuenez, Harria Hitz bisiten ezaugarriek bat egiten dute udalak defendatzen duen turismo ereduarekin. «Sarak esan bezala, jende asko etorri ohi da Euskal Herriko hainbat txokotatik. Beti dira, gainera, talde mugatuak, herritarren joan-etorrian traba izan ez daitezen. Azken finean, horiek erakusten dute Usurbilen defendatzen dugun turismo eredua: pausatua, gertukoa, euskalduna eta herritarrak errespetatzen dituena». Euskal kultura sakonago ezagutu nahi duten guztiak Usurbilgo bisitetan parte hartzera gonbidatuz amaitu zuen prentsaurrekoa Solaberrietak.\nSan Nikolas jaiak prestatzeko lehen bilera gaur arratsaldean Encuentro de la Casa de las Mujeres el 5 de octubre


PUBLIZITATE-KANPAINA BATEN OSAGAIAK\nPublizitate-kanpaina bat abian jartzeko orduan, ezinbestekoak dira bi elementu: abiapuntua eta helburua. Abiapuntua aldatu nahi dugun egoera edo portaera, sustatu nahi dugun produktua edo zuzendu nahi dugun arazoa da. Eta helburua, beraz, publizitate-kanpaina egin eta gero lortu nahi duguna.\nIkusi “Hobea” arrautzen iragarkia eta ea identifikatzen dituzuen abiapuntua eta helburua.\nOndoren, orain arte sekuentzian zehar erabilerari buruz jaso eta landu dugun informazio guztia aintzat hartuta, gure kanpainaren abiapuntua eta helburua zehaztuko ditugu. Horretarako, joan lan koadernora.\nBehin kanpainaren hasiera eta bukaera zehaztu ondoren, garapenari heldu behar zaio.\nHauek dira kanpaina baten garapenean egin beharreko urratsak:\nPUBLIZITATE KANPAINA BATEN URRATSAK\nInformazioa jaso. Abiapuntua eta helburua definitu.\nNori zuzenduko gatzaizkion zehaztu, eta, askotariko taldeak badira (ikasleak, gurasoak, haurrak, nerabeak…) bakoitzari zer esan nahi diogun eta nola zehaztu.\nFinkatu nola iritsiko garen talde horiengana, zein euskarri erabiliko ditugun: esku-orriak, kartelak, Interneta, txapak, irrati-iragarkiak…\nMezua landu: eslogan edo leloak sortu.\nKanpaina ekoitzi: hitz eta irudietan gauzatu.\nKanpainaren eraginkortasuna neurtu, eta ikusi helburua bete den.\nIrizpideak azaldu ondoren, gai izango al zarete ondorengo iragarkian kanpaina baten urratsak identifikatzeko? Saia zaitezte behintzat!\nNahi izatera, gure gaiarekin lotura duten iragarki eta kanpainak aurki ditzakezu sarean! Aipatu ditugun aldagaiak identifikatzen al dituzue? (nori zuzendutako kanpainak diren, zein euskarri erabiltzen diren, zein den mezua…)


Bidasoa-Txingudi Mugaz Gaindiko Partzuergoak mugaz gaindiko mugikortasunaren webgune berria aurkeztu du – Irunero\nMiguel Angel Paez Partzuergoko Zuzendaritza Batzordeko presidenteak eta Irungo Udaleko alkateordeak adierazi du, “SMARTMOBren helburu nagusia Bidasoa Sud Pays Basque mugaz gaindiko lurraldean pertsonen mugikortasun iraunkorra eta adimenduna sustatzea da”.\nTransfermuga aztelanaren bitartez frogatu zen Hendaia, Irun eta Hondarribia arteko joan-etorrien % 90 kotxez egiten direla eta biztanleriak ez duela mugaz gaindiko mugikortasun eskaintzari buruzko ezagutza gehiegirik.\nTestuinguru horretan, Bidasoa-Txingudi Mugaz Gaindiko Partzuergoak ekimen honen sustatzailea, Syndicat des Mobilités Pays Basque – Adour, Hendaiako Udala eta Irungo Udalarekin batera; eta Akitania Berria – Euskadi – Nafarroa euroeskualdea, Hondarribiko Udala eta Donibane Lohizuneko Udala ekimenari lotutako erakunde gisa, elkarrekin lan egin dute hainbat ekintza egiteko. Horien artean, lurraldeko garraio-sareen mapa komun bat sortu dute, mugaz gaindiko mugikortasun webgune berri batean integratzeko.\nWebgune honek lurraldearen mapa erakusten du eta klik batez Donibane Lohizunerainoko garraio lineen eskemara jo daiteke eta informazioa zabaldu 8 atal hauen bidez: Garraio publikoa, aparkalekuak, bidegorriak eta oinezkoentzako bideak, eskaripeko garraioak, intereseko lekuak, dokumentuak, Smartmob eta ibilbidea kalkulatzeko aukera. Gainera, komunikazio kanpaina bat egingo da hiru lurraldeetan maiatzetik aurrera. Besteak beste, sare sozialetan eta webguneetan zabaltzea, hiru hirietako markesinetan eta hainbat interesgunetan kartelak jartzea.\nMugikortasun-mapa honek lehen bertsio berezia izan zuen 2019ko udaran. Bertan, udalerri bakoitzean zein udalerrien artean oinez, bizikletaz eta garraio arruntean mugitzeko dauden aukerei buruzko informazioa ematen die herritarrei eta turistei. Berriki eguneratutako planoaren alde batean, hiru hizkuntza ofizialetan, Irun, Hondarribia eta Hendaia zeharkatzen eta lotzen dituen garraio-sarearen eskema bat agertzen da, baita Donibane Lohizunera eta Donostiara doazen lineak ere. Planoaren beste aldean, Irun, Hondarribia eta Hendaiako udalerrien arteko perimetroa jasotzen duen kale-mapa bat dago, eta, Urrugne eta Biratou udalerrien zati bat ere agertzen da Behobiarekin duten loturan.\nPosted in BerriakTagged Bidasoa Txingudi, irun, irunero, Mapa, Mugas gaindiko partzuergoa, Mugaz gaindiko mugikortasuna, Mugikortasun mapa


Maite Peña Alokabideko zuzendariarekin bildu da alokairu sozialaren gaia jorratzeko “Zure Errenteria” ekimenaren baitan - Gipuzko Buru Batzarra\nMaite Peña Alokabideko zuzendariarekin bildu da alokairu sozialaren gaia jorratzeko “Zure Errenteria” ekimenaren baitan\nEAJ-PNVko alkategaiak adierazi du jasotako ekarpenak eragile desberdinekin aztertzen ari dela eta errenteriarrei eskerrak eman nahi dizkie “Zure Errenteria” ekimenean parte hartzeagatik eta jasota proposamen guztiengatik. Peñak jakinarazi du datozen asteetan herriko auzo desberdinetara gerturatuko dela bere lan taldearekin, horregatik herritarrei parte hartzeko gonbita luzatu die.\nDagoeneko errenteriarren hainbat proposamen jaso ditu alkatetzarako hautagai Maite Peñak duela aste batzuk EAJ-PNVk martxan jarritako “Zure Errenteria” ekimenaren baitan. Horregatik, bozeramaile jeltzaleak eskerrak eman nahi dizkie herritarrei ekimenean parte hartzeagatik eta jasotako iritzi, ekarpen, iradokizun eta proposamen guztiengatik. Peñak gogorarazi du herritarrek ekarpenak egiten jarrai dezaketela Koldo Mitxelena plazako lokalera gerturatuz edota herritarren eskura jarri diren parte hartze zuzeneko bideak erabiliz, hala nola, sare sozial edota lokalean jarritako arbel eta buzoien bitartez.\nMaite Peñak azaldu duenez, gazteak etxebizitza gaiarekin keztatuta daude eta Errenteriako EAJ-PNVk ere badu gazteek gurasoen etxetik joateko dituzten zailtasunen inguruan kezka. “Irtenbideak bilatu nahian, proposamenak lantzen ari gara gazte jendeari konponbide bat emate asmoz” gaineratu du. Testuinguru horretan, Zure Errenteria ekimeneko taldeak bilera egin zuen atzo Eusko Jaurlaritzako Alokabideko zuzendari Irune Berasaluzerekin. Lan bilera horretan etxebizitzen inguruan jasotako proposamenak eta alokairu sozialei buruzko informazioa partekatu zituzten.\nAzkenik, Maite Peñak jakinarazi du datozen asteetan “Zure Errenteria” ekimena auzoz auzo lekualdatuko dela herritarrekin orain arte jasotako proposamenak partekatu eta guztiek ekarpenak egiteko aukera izan dezaten. Bien bitartean, etxebizitzen inguruan edota beste edozein gairi lotutako proposamen, iradokizun, edota iritziak gurekin partekatu nahi dituen orok eskura ditu ondorengo kontatuak:\nFacebook: Zure Errenteria\nTfnoa 943 08 60 79\nLokala Zure Errenteria - Tu Errenteria


Geoparkeak bisita gidatuen denboraldi berriari ekingo dio, ondare kulturalean bereziki azpimarra jarriz. Deia, Noticias de Bizkaia\ninformazioa edota erreserbak Geoparkearen webgunearen\n"Enigma bizia” bisita gidatua gehitu zaio eskaintzari, Geoparkera datozen bisitariei euskara eta euskal kulturaren berri emateko xedez.\n2018(e)ko martxoaren 16a, ostirala - 13:29etan eguneratua\nEuskal Kostaldeko Geoparkeak bisita gidatuen zortzigarren denboraldiari ekin dio. (Geoparkea)\nUrteko egutegia Aste Santuan hasi eta urte amaiera arte luzatuko da;hamasei bisita gidatu desberdin daude aukeran Geoparkea ezagutzeko (Deba-Mutriku-Zumaia), oinez edota itsasontziz.\nEuskal Kostaldeko Geoparkeak duen balio natural eta geologiko ikusgarriaz gain, ondare kultural garrantzitsua ezagutaraztea dute helburu urtean osoan zehar Deban, Mutrikun eta Zumaian, Geoparkea osatzen duten hiru herrietan, eskaintzen diren bisita gidatuek.\nHala, Euskal Kostaldeko UNESCOren Munduko Geoparkeak bisita gidatu denboraldi berriari ekin dio, zortzigarrena dagoeneko. Aurtengo eskaintza zabalari “Enigma bizia” izeneko bisita gidatua gehitu zaio Geoparkera datozen bisitariei euskara eta euskal kulturaren berri emateko xedez;ezagutzera eman beharreko ondarea denez gero.\nProposamen berri hori Zumaiako Udalak sustatu du Euskara eta Turismo sailen ekimenez eta Geoparkeko bisita gidatuen egitarauaren barruan txertatu da. 90 minutuko bisita horretan, Zumaiako kale esanguratsuenetatik barrena, modu atsegin eta entretenigarrian, bisitariei euskal kulturaren, hizkuntzaren, mitologiaren, kirolaren eta tradizioen berri emango zaie.\nProposamen berriaz gainera, Geoparkeak ohiko bisita gidatuak eskainiko ditu: itsas-ibilaldiak, barnealdeko bailara ezkutuak ezagutzeko ibilbideak, familiartean egiteko proposamenak... Bisita gidatuak euskaraz eta gaztelaniaz eskaintzen dira, eta eskaera handiagoa den irteeretan audio gidak daude eskuragarri ingelesez, frantsesez eta baita alemanez ere.\nGuztira hamasei bisita gidatu desberdin daude aukeran, gida baten azalpenez lagunduta, Geoparkea ezagutu eta deskubritzeko. Halere, udan proposamen berri bat abiatuko da Mutrikun, Udalaren ekimenez: Arrietakua Jauregia ezagutzeko bisita gidatuak.\nGeoparkearen webgunearen bidez jaso daiteke informazio osoa, baita erreserbak online egin ere;hemendik aurrera, www.geoparkea.eus.


“Alzheimer kasuen heren bat bizitza-estilo osasungarri batekin kontrola daitezkeen faktoreekin lotuta dago” | Policlínica Gipuzkoa\nEibarko hainbat bizilagun Portaleako Kultur Etxera bildu zen atzo Policlínica Gipuzkoako Parkinson Ikerkuntza zentroko neurologoa eta zuzendaria den Gurutz Linazarosok eman zuen hitzaldira: “Garuna nola mantendu sasoian Alzheimerra uxatu ahal izateko”.\nTokia beteta kartelarekin, espezialistak hitzaldiari hasiera eman zion garuna zer den eta nola funtzionatzen duen azalduz: “Garuna buru-hezurraren barruan daukagun altxor hori da, eta organo oso aldakorra da, estimuluen bidez prozesatzen du eta aldaketa guztietara egokitzen da“.\n“Gure garunaren konektibotasunari esker gara giza espezierik garatuena. Esan liteke `konektatzen badut bizirik nagoela´. Segundo bakoitzean milioi konexio berri sortzen dira gure garunean. Eta, horregatik, solasaldi honetatik ez zarete aterako sartu zareten garun berberarekin”, azaldu zuen Gurutz Linazasorok.\nHalaber, Neurologian espezialistak argitu nahi izan zuen besterik uste badugu ere “garunak, bai plastikotasunari (egoera ezberdinetara egokitzea ahalbidetzen digu) bai neurogenesiari (garunak neurona berriak sortzeko duen ahalmena) esker, ez duela sekula ikasteko ahalmena galtzen.\nEskura ditugun jarraibideak\n“Gure esku dago gure burua zaintzea. Bizitza-estilo osasungarria da garun osasuntsua edukitzeko errezetarik onena. Hauek dira jarraibideak: gizarte-jarduera, estresa murriztea, ariketa fisikoa, dieta mediterraneoa, diabetesa bezalako gaixotasunak arrastoan sartuta edukitzea eta gomendatutako 7 orduz lo egitea, loaldi suspertzailea ezinbestekoa delako gure garuna hoztu, berrabiarazi eta oroitzapenak finkatzeko. Gainera, garuna estimulatzeko kuriositatea izatea, optimismoa eta txokolatea jatea gure garunaren osasunean eragiten duten faktoreak dira” baieztatu zuen espezialistak.\nNazioarteko erakundeen datuen arabera “70 segundoro Alzheimer kasu bat diagnostikatzen da Europaren eta Estatu Batuen artean. Datu horiek Gipuzkoara estrapolatzen baditugu, esan dezakegu hiru orduro detektatzen dela Alzheimerra duen norbait. Gure probintzian 15.000 bat pertsonek dute gaixotasun hori, esan zuen Gurutz Linazarosok, eta erantsi zuen “gure garuneko lehenengo aldaketak gaixotasunaren lehenengo sintomak baino 20-25 urte lehenago ematen direla. Oraingo erronka gaixotasuna jasateko arriskua duten pertsonak identifikatzea eta amiloide-metaketa ezabatzen duten botikak eskaintzea da, horrek gaixotasunaren bilakaera eten edo atzeratuko lukeelako. Orain burutzen ari garen ikerketak ildo horretatik doaz.\nAlzheimerra jasateko arrisku-faktoreak\nHauek dira Alzheimerraren zazpi bekatuak: adimen-maila txikia, hipertentsioa, gizentasuna (gatza, azukrea eta trans gantzak kontrolatzea), diabetesa, tabakismoa, sedentarismoa eta depresioa eta gizarte-isolamendua” ziurtatu zuen espezialistak, eta erantsi zuen “jarduerarik eza % 25 murriztuko balitz Alzheimer kasuak milioi batean gutxituko liratekeela. Bizitzaren adin ertainean hasi behar da, baina beranduago hasten bada ere eraginkorra da”.\nBertaratu ziren askok aukera aprobetxatu zuten espezialistari galderak egin eta azalpenaren ostean eduki zitzaketen zalantzak argitzeko, hala nola “Alzheimer mota ezberdinak daude? Mundu osoak 7 orduz lo egin behar du loaldi suspertzailea edukitzeko?”. Gurutz Linazasororok galdera guztiak erantzun zituen eta beharrezko azalpenak eman zituen hitzalditik ondo informatuta atera zitezen.


Egingo dugu euskaraz Blogak 2.0 moduko bat? Sustatu.eus - Teknologia albisteak\nEgingo dugu euskaraz Blogak 2.0 moduko bat?\nIban Arantzabal - Goiena\n2006-04-12 : 13:04\nIban Arantzabalen hausnarketa joan den asteko mezu baten erantzunen artean, Blogak 2.0 ekitaldia dela eta: "Posible da horrelako zerbait, baina euskal komunitateari begira? Posible da egun bat hartzea horren estiloko ponentziak egin, pantaila handi argi bat, bazkari bat, hizlari euskaldun gehiago, kanpokoak ere gonbidatu (noski)... Nago euskaldun dezente falta zirelakoan. Batzuen falta nabarmena ere izan zen, gainera." Erdaldun batzuk\nGustura egon nintzen nahiz eta egitaraua luze egin eta moderatzaileen lana negargarria izan. Nola liteke 300 entzulerenganako horrelako errespatu gutxi izatea! Badakit intentziorik onenarekin jardungo zutela, baina moderatzaile zorrotzagoak behar dira mahaian. Ez Internet jakitunak, edo ez bakarrik. Komeni dira moderatzaile onak,, eta ahal bada Internetean jantziak!\nKarektereei irudia jarri\nEz nituen ezagutzen hainbat lagun. Irudia jarri nien askori eta beste batzuk han zeudela jakin arren blogei irudia jarri barik bueltatu nintzen. Hurrengoan...\nPosible da horrelako zerbait, baina euskal komunitateari begira? Posible da egun bat hartzea horren estiloko ponentziak egin, pantaila handi argi bat, bazkari bat, hizlari euskaldun gehiago, kanpokoak ere gonbidatu (noski)... Nago euskaldun dezente falta zirelakoan. Batzuen falta nabarmena ere izan zen, gainera.\nErraza da pasibo izan eta kritikatzea... Ez nuke gura amaitu antolatzaileen asmoa txalotu barik.\nEta laburpenaren laburpena\nGazteagoak ate joka barik, atea jo eta etxe barruan ditugu. Biba! euskaldunak ez gabiltza antzean redio!\nEta laburpenagoa dan zeozer\nRevius, aps, groups, rss, blogak, voIP, GPL, api, tag, podcast, bideoa, photos, bookmarks, playlist, audioa, 2.0, buztan luzea... 300 lagunek ondo, baina hau dena sozializatzea... animo!\n2006-04-12 : 13:55\nAri gara zerbait mugitzen....\nUdarako ikastaro bat antolatzen ari gara, Ipar Euskal Herrian.\nLau eguneko ikastaroa izanen da, komunikazioaren erronken gainekoa.\nLehen hiru egunetan, prentsa | irratia | telebista lantzeko asmoa dago, kazetaritza eta komunikazioaren ikuspegitik.\nKanpaina bat zelan antolatzen den ere landuko dugu, Bertsolari txapelketa nagusiko komunikazio arduradunaren eskutik.\nHorrez gain, podcasting, bideo digitala... audacity, wikiak... tailer pratikoak izango dira arrastietan, hondartzara joan aurretik.\nAzkenik laugarren egunean, web 2.0 jardunaldia antolatu gura genuen.\nUztailean egitekoa, berandu da? Uda ikastaroen sasoia da uztaila..\nAuzolana eskertzekoa izan daiteke, eta indarrak batzen baditugu hobeto. Zelan ez...\nJarraituko dugu berbetan ezta?\nInork honetaz berba egin gura izan ezkero, skype bidez... bilatu gaztelumendi.org eta hasiko gara berbetan...\nGauza batzuk oso oso aurreratuak ditugu.


Elektrizitateak bere prezioa laukoiztu du Europan 2021ean – Ekonomiaren KZ\n2021ean gasaren kotizazioak eta CO2 isurtzeko eskubideek Europan izan zuten tiradak elektrizitatearen handizkako prezioak inoiz ez bezalako garestitzea eragin zuen, eta aurreko bost urteekin alderatuta lau aldiz biderkatu ziren Espainiako Estatuan, Frantzian, Alemanian edo Erresuma Batuan.\nHazkundea orokorra izan zen ekonomia aurreratu handi guztietan; izan ere, Energiaren Nazioarteko Agentziaren indizearen arabera, prezioen igoera % 64koa izan zen erreferentziazko aldi horrekin alderatuz gero, baina ez da Mendebaldeko Europan bezain gehiegizkoa izan.\nMerkatu elektrikoei buruzko sei hilean behingo txostenean (gaur argitaratua), Europako iparraldeko herrialdeetan azken hiruhilekoan handizkako prezioak 2016-2020 urteetako azken hiru hilabeteetan zeudenak ia hirukoiztu egin zirela adierazten du AIk.\nBaina megawatt orduko 96 euroko batez bestekoarekin, eskualde horretako prezioak Europa Mendebaldeko prezioen erdian geratzen ziren.\nEstatu Batuetan edo Japonian, laugarren hiruhileko horretako hazkundeak % 75 eta % 80ra iritsi ziren, hurrenez hurren. Australian, eskalada % 174koa izan zen bigarren hiruhilekoan, ikatz eskasiaren arazoengatik, baina konpontzen joan ziren eta horrek % 50eko jaitsiera ekarri zuen lau hiruhilekora arte.\nELEKTRIZITATE ESKARIA % 5,7 HAZI ZEN 2021EAN\n2020an covid-aren krisiaren ondorioz pixka bat jaitsi ondoren, 2021ean eskari elektriko globala % 5,7 hazi zen, eta horrek esan nahi du urte bakar batean izan den hazkunderik handiena termino absolutuetan (1.500 terawatt) eta termino erlatiboetan 2010etik izandako indartsuena, mundua finantza-krisitik suspertzen ari baitzen.\nTxina izan zen, bere kabuz, kontsumoaren munduko hazkunde horren hazkundearen erdia.\nEskari global indartsu horri erantzuteko, ikatza erabili zen batez ere (+%8,6), karbono dioxido gehien (CO2) sortzen duen sortze-sistema. Horren ondorioz, 2021ean elektrizitateak berotegi-efektua eragiten duten isurketen errekorra lortu zuen, % 6,8ko igoerarekin.\nBerriztagarriek aurrera egin zuten (+%6,2), baina kontsumoa baino erritmo motelagoan, eta gauza bera gertatu zen nuklearrarekin (+%3,5) eta gasarekin (+%2,1).\nElektrizitatearen kontsumoa % 2,7 igo da aurten\nAIEren kalkuluen arabera, aurten eta hurrengo bi urteetan kontsumoa handitzen jarraituko da, baina erritmo motelagoan, % 2,7an. Hau da, 2020an koronabirusa sartu aurreko hamarkadan egon zenaren parekoa.\nIgorpenek ere gora egiten jarraituko dute, baina askoz motelago (urtean % 0,2); izan ere, espero den berriztagarrien hedapenak ( % 7,8) ez du eragotziko ikatzaren ( % 0,3) eta gasaren ( % 0,7) erabilerak gora egiten jarraitzea. Jatorri nuklearreko elektrizitateak ere % 1,1eko erritmoan egingo du aurrera.\nEgia da ikatzak lekua galtzen jarraituko duela Amerikan (-%6,7 urtean) eta are gehiago Europan (-%10,7 urtean), baina hori konpentsazioa baino gehiago izango da, Txinan eta Indian ikatz-zentral berriak martxan jartzen jarraitzen dutelako.\nFatih Birol AIEko zuzendari exekutiboak ohartarazi du 2050ean karbono-isuri garbiak zerora iristeko 2030erako % 55 murriztu beharko liratekeela, baldin eta gobernuek politika errotik aldatzen ez badute, eta, egia esan, datozen hiru urteetan maila berean mantenduko direla.\n“Horrek, 2050erako zero emisio garbien bidetik zein urrun gauden azpimarratzeaz gain, elektrizitatearen sektoreak sistema energetikoaren deskarbonizazioan funtsezko papera betetzeko beharrezkoak diren aldaketa masiboak agerian uzten ditu”, adierazi du Birolek.\n← EAEk ez du lortu covid-en aurreko enpresen kopurua berreskuratzea\nInflazioak denboran iraun dezakeela dio orain EBZk →\nSabadellek 670 milioi euro irabaztea espero du 2023an\nRyanairrek 815 milioi euro galdu ditu 2020-2021 urte fiskalean\nGrupo Arteche burtsaratzea prestatzen ari da


Alternatibak Boliviako herria eta MAS-IPSP zoriondu ditu hauteskundeetako garaipenarengatik – Alternatiba\nAlternatibak Boliviako herria eta MAS-IPSP zoriondu ditu hauteskundeetako garaipenarengatik\nAlternatibako Mahai Internazionalistatik, Boliviako herria eta MAS-IPSP zoriondu nahi ditugu.\nJoan den igandean, urriak 18, lortutako garaipenagatik zoriontzen ditugu, dagoeneko lehen itzulian garaipena bermatuta dagoela dirudienean, bi ganberetan gehiengoa izanik gainera.\nBoliviako herri ezberdinen ahotsa eta itxaropenak dira, Boliviako Estatu Plurinazionalarenak oro har, buen vivir delakoarena, subiranotasuna eta duintasuna metatzen ari diren borroka historikoenak. Esan eta aurreratu egiten zuten: “Milioika garela itzuli gara”. Eta, hain justu, urriaren 12 Erresistentzia Indigenaren egunetik astebetera.\nUrtebete igaro da Estatu kolpetik, potentzia handien babespean, enpresa transnazional batzuen eta Boliviako armadaren zati baten babesarekin. Boliviako herriaren gehiengoaren interesa eta asmoetatik kanpo zeuden. Baina ezin izan dute, hauteskundeetan behintzat.\nOrain askatasun ezberdinak sendotzeko garaia da, errealitatea gehiengoen alde eraldatzeko, Abya Yalako eta herri ezberdinen arteko borrokak lotzeko garaia izango da, eta horretan, gure herria, zuen alde egongo da. Jallalla Bolivia!\nAdituen gobernua (Maria del Rio)


«Ipar Euskal Herriak bere instituzioa balu, euskara litzateke gai nagusi bat» | «Ipar Euskal Herriak bere instituzioa balu, euskara litzateke gai nagusi bat» – iparraldekohitza\nJakes Bortairu – Euskal Konfederazioko kidea\nIpar Euskal Herriko elkargoak lagundu eginen luke hizkuntz politikari bultzada bat ematen, Jakes Bortairu Euskal Konfederazioko kidearen ustez. Frantziarekin negoziatzeko botere gehiago ere izanen lukete.\nLurralde kontratuaren porrotak are gehiago erakusten du Ipar Euskal Herriak instituzio bat behar duela hizkuntz politikan ere eragiteko, Jakes Bortairu (Paris, 1957) Euskal Konfederazioko kideak azaldu duenez.\nLurralde kontratua prestatzeko adostasun zabala lortu zenuten euskararen atalean, baina ez dira helburuak bete. Zergatik?\nGu ez gara izan negoziazio horietan, baina Hautetsien eta Garapen Kontseiluetako presidenteek argi eta garbi erran dute instituzioek ez dutela nahi izan segidarik eman. Diru murrizketak badira arlo guzietan, hori da ematen den estakurua. Hala ere, ari dira aurrekontu ttipiez, konparatuz beste arlo batzuekin. Beraz, gure ustez, borondatea mugatua izan da.\nBestalde, gure ustez, falta izan da eragile politiko indartsu bat, instituzio guzien aitzinean dosierra defenditzeko. Eragile politiko hori zer izan daiteke? Bada, Ipar Euskal Herria ordezkatzen duen instituzioa. Aspaldi konbentzituak gara hizkuntz politika emankor bat eramateko behar dela gibelean eragile politiko indartsu bat, baina orain agerian da jende guziarentzat, eta lurralde kontratuaren huts egiteak hori frogatzen du. Nahi badugu ondoko urteetan urrunago joan eta benetan hizkuntz politika bat garatu, ezinbestekoa du euskarak gune politiko indartsu bat.\nHautetsien Kontseilua ez da aski?\nElkarte bat da, eta ez du eskumenik, ez botererik, ez buxetarik. Bere lana egin du, eta iritsi da bere mugara. Ezin du gehiago eman.\nEEP ere bere mugara iritsi dela diozue. Zergatik?\nMugatua da, ez baitu, hain zuzen, gibelean eragile politiko indartsu bat. Tresna tekniko gisa, hizkuntz politika gogoetatu eta koordinatzeko, badu bere balioa, eta segitu beharko du. Baina gune horrek bakarrik, gibelean izan gabe instituzio bat, ezin du gehiago eman. Ezin zaizkio EEPri leporatu eskasiak; eskasiak heldu dira antolamenduak dituen gabezietatik.\nIpar Euskal Herriko elkargoa sortuko balitz, zertan hobetuko litzateke hizkuntz politika?\nInstituzioak balituzke eskumen batzuk, baluke aurrekontu propioa, eta baluke ere ordezkapen politiko bat. Aktore politiko bat litzateke, Ipar Euskal Herriaren izenean mintzatzeko gai izanen dena. Hori biziki inportantea da edozein politika publiko aitzina eramateko.\nHizkuntza politikaren kasuan, orain arte, izan estatua, Akitania edo departamendua, instituzio horientzat euskara izan da kudeatzen duten lurraldearen zati bakar batean den arazo bat. Beraz, gai hori ez da sekula izan agendaren lehen lerroetan. Aldiz, Ipar Euskal Herriak bere instituzioa izango balu, euskara litzateke gai nagusi bat.\nBestalde, lurralde kontratuko prestaketa lanetan adostasuna bazen herri eragile eta hautetsien artean diagnosia eta erronkei begira, beraz, pentsa daiteke bihar lurraldea ordezkatuko duen egiturak proiektu hori errazkiago eramanen duela aitzina.\nElkargo berriak eskumen garrantzitsu batzuk ez lituzke izanen. Adibidez, hezkuntza Akitaniak izanen du oraindik. Nola eragin daiteke horietan?\nAzken urteetan hainbat gogoeta egin ditugu, eta, besteak beste, hizkuntzari doakionez Garapen Kontseiluak formulatu zuen eskaera bat: behar zela Ipar Euskal Herrian esperimentazio bat egin, lanjerrean den lurralde hizkuntza baten berreskuratzeko. Eta esperimentazio horretan behar zela estatutu indargabetzaile bat lortu, Hezkunde Nazionalarekin akordio batera iritsiz. Beraz, definitua da zer beharko litzatekeen.\nHorretarako, behar da negoziazio politiko bat, eta lehengo puntura itzultzen gara: negoziazio politiko batean behar duzu eragile bat, eta hori, oraingoz, ez dugu. Izanen dugularik, posible izanen da negoziazioa. Horrez gain, egitura hori sortuko delarik, izanen da aukera legezkoa bai departamendutik bai Akitaniatik eskumen batzuk delegatzeko.\nBadirudi jendea ez dela gehiegi asaldatu lurralde kontratuarekin, eta instituzioaren gaiak gaina hartu diola… Ez dago arriskurik hor?\nEuskal Konfederazioa duela sei hilabete ari da lurralde kontratuan eragiteko lanean. Bildu da eragile publiko guziekin, azpimarratzeko hizkuntzaren atalaren garrantzia. Beraz, lana egina izan da. Baina egia da instituzioaren gaiak gaina hartu duela aktualitatean, eta lurralde kontratuarena pixka bat gibelean gelditu dela…\nErronka historikoa da instituzioarena, eta lurralde kontratuak ez dio ezer gehiago ekarriko Ipar Euskal Herriari. Goazen instituzioa sortzeko etapa kausitzera, ondoko urteetako negoziazioak behar bezala eramateko. 2017an hizkuntzarena berriz aztertuko dute, eta herri mugimendu gisa hor izanen gara presio egiten. Ez dugu abandonatuko.\nManifestazioan ofizialtasuna galdegin duzue. Euroituna berresteko dauden zailtasunak ikusita, erreala da eskaera?\nEskatzen dugu, batetik, eskubidea dugulako. Printzipiozko eskaera bat da: gure hizkuntzak behar du, eta zor zaio lege babesa. Frantzian aitzinamendurik egiteko aukerarik ba ote den zalantzazkoa da, baina izan daitezke esperimentu batzuk. Estatutu indargabetzailearena hor da mahai gainean. Ipar Euskal Herrian lurralde hizkuntza berreskuratzeko balirateke posibilitateak, eta de facto azken urteetan Euroitunaren neurriak baino urrunago joan gara gauza konkretuetan.\nEz da nahikoa halere, zeren eta lege babesik gabe gauzak beti zalantzan ezartzen ahal baitira. Azken urteetan ez da biziki fite aitzinatzen afera, baina egin diren mobilizazio koordinatuekin lortu dugu gaia agenda politikoaren lehen lerroetan ezartzea. Askotan frantses alderdiek erabiltzen dute politikoki, ez dute erantzunik ematen, baina politikoki erabiltzeak erran nahi du gaiak baduela inportantzia.


AESANek EROSKI saritu du Ekilibria programarengatik, ohitura osasungarriak sustatzen baititu. | Consumer\nAESANek EROSKI saritu du Ekilibria programarengatik, ohitura osasungarriak sustatzen baititu.\nHerritarren artean elikadura- eta osasun-ohitura onak hobekien sustatzen dituzten ekimenak saritu dira sari horien banaketan.\narabera: Asteazkena, 2019ko azaroaren 20a\nEROSKIren Ekilibria nutrizio-programak enpresa-ekimen onenaren NAOS Estrategia saria jaso zuen atzo, dieta orekatua sustatzeko balio duelako. Elikagaien Segurtasunaren eta Nutrizioaren Espainiako Agentziak (AESAN) antolatu ditu sariak, eta herritarren artean elikadura-ohitura osasungarriak hobekien sustatzen dituzten ekimenak saritu dira. XII. edizioan, 93 hautagaik eman dituzte sariak.\nAurkeztutako proiektu guztien artean, epaimahaiak aho batez erabaki zuen zein izango liratekeen sarituak kategoria ezberdinetan: eskola-esparruan elikadura osasungarria sustatzea, familian eta komunitatean jarduera fisikoa sustatzea, lan-arloan NAOS estrategia eta enpresa-ekimen onenari NAOS estrategia. EROSKIko lehendakari Agustin Markaidek, jarduneko Osasun, Kontsumo eta Gizarte Ongizateko ministroaren, María Luisa Carcedoren, eskutik jaso zuen sari hori. Kooperatibaren bosgarren NAOS saria jaso zuen, 2008an, ‘Contigo’ estrategia komertzialaren barruko hainbat ekintzek eta 2011n, 2014 eta 2018an hiru akzesit lortu ondoren. “Aintzatespen horrek balioa ematen dio herritarren artean elikadura-ohitura osasungarriak hartzeko egin dugun ekarpenari, eta ildo horretan lanean jarraitzera animatzen gaitu”, esan zuen Markaidek sarien banaketa-ekitaldian.\nNAOS Estrategia (Elikadura, Jarduera Fisikoa eta Obesitatearen Prebentzioa) 2005ean jarri zen abian, nazioarteko osasun-erakundeek ezarritako politikekin bat etorriz, hala nola Osasunaren Mundu Erakundeak (OME). Helburua obesitatearen prebalentzia berreskuratzea da, elikadura osasungarria eta jarduera fisikoa sustatuz, eta, horrekin batera, transmititu ezin diren gaixotasunek eragindako erikortasun- eta heriotza-tasa handiak nabarmen murriztea.\nIldo beretik, Ekilibriaren memoria deskribatzaileak dioenez, “osasuna zaintzea eta, bereziki, elikadura osasungarria, kontsumitzaileak gehien kezkatzen dituzten gaien artean daude. Elikadura osasungarria ez da osasun-arazoak dituzten pertsonak bakarrik kezkatzen dituen zerbait; orain, herritar askok elikadura osasungarria izan nahi dute. EROSKIn badakigu gizarteari lagundu diezaiokegula eta lagundu behar diogula elikadura orekatuan eta ohitura osasungarriagoetan oinarritutako bizimodu osasuntsuagoa izaten. Horregatik, gure bezeroen eta, oro har, gizartearen bizitza hobetzeko hainbat ekimen jarri ditugu martxan urteetan zehar”. Ekilibria ekimena helburu horren barruan kokatzen da. Baina zer da zehazki?\nEkilibria: nutrizio txosten pertsonalizatua eta doakoa\nEkilibria programa 0000ko urtarrilean jarri zen martxan, eta helburu nagusi bat du: EROSKIren bezeroei elikadura orekatuagoa izaten lagunduko dien plan pertsonalizatua eskaintzea. Horretarako, teknologia berrien laguntzarekin, alderatu egindako erosketak eta elikadura osasungarrirako gomendioak, Dieta mediterraneoa erreferentzia gisa hartuta. Horren ondorioz, bezeroak aukeratutako produktuen nutrizio-diagnostikoa lortzen du programak.\nEgindako erosketetatik abiatuta, gure nutrizio-profila eta gure etxearen beharrak ezagut daitezke, bai eta elikadura osasungarriagorako ohiturak nola aldatu eta hobetu ere, nutrizionista-talde baten eskutik. Izan ere, balorazio horrekin batera, elikadura hobetzen laguntzen duten tresnak ere eskaintzen dira, hala nola errezeta osasungarriak, produktuen sustapenak eta nutrizioari buruzko informazioa, diagnostikoaren ondorioen arabera.\nIa hiru urte hauetan, 28.000 familiak baino gehiagok hartu dute parte Ekilibrian. Hala ere, kooperatibak dioenez, hurrengo urteetarako helburua “osasunaren arloan interes handiena duten EROSKIko bazkide eta bezeroen artean milioi bat familia erabiltzaile gainditzea” da.